
<סדר היום:>
<היבטים בהעסקת עובדים זרים בסיעוד נכים>

שמעון אוחיון – מ"מ היו"ר 

<מנהלת הוועדה:>
בת שבע פנחסוב
<רישום פרלמנטרי:>
ס.ל., חבר המתרגמים

<היבטים בהעסקת עובדים זרים בסיעוד נכים>
<היו"ר שמעון אוחיון:>
שלום לכולם. יש לי באמת הכבוד והעונג למלא את מקומה של חברתי יושבת ראש הוועדה, חברת הכנסת מיכל רוזין. אני מתנצל על האיחור. נקבעה תכנית ואסור גם לזלזל, היה כנס תלמידי תיכון שרצו לשמוע איך נעשית פעילות פרלמנטרית וסיפרתי להם שבין היתר - - - מיכל. 

<היו"ר מיכל רוזין:>
לא, אתה מנהל, אני לידך. 

<היו"ר שמעון אוחיון:>
אחת הטענות כמובן שעלתה, ואני עוד הספקתי וגם מיכל כתבה לי על כך, שאנחנו נוטים לשמוע על בעיות שונות של עובדים והם מטופלים, אבל הסוגיה הזאת של השירות של עובדים זרים לגבי נכים כמעט ולא זכתה לטיפול בזמן האחרון. לכן הישיבה הזאת תוקדש כמובן לשמוע את הסוגיות, את השאלות, את הבעיות שמעלים הנכים מול העובדים הזרים שמשרתים אותם לגבי זכויותיהם, לגבי חובותיהם - - -

<קריאה:>
אנחנו משרתים אותם, לא הם אותנו. 

<היו"ר שמעון אוחיון:>
לפחות פורמלית בוודאי הם אמורים, ואני חושב שגם מעשית הם נותנים לך שירות. זה לא בדיוק כך, אם יש טענות או בעיות, אז נשמע את זה. אני מבין שנמצאים פה גם הנציגים של ארגוני הנכים ואנחנו מבינים שלפחות גם נציג של משרד הרווחה. נציג משרד האוצר, מיכל, את אומרת שהוא לא נמצא פה. 

<מיכל רוזין:>
לצערי הם סירבו להגיע כיוון שהם עסוקים מאוד בבניית התקציב. 

<היו"ר שמעון אוחיון:>
והביטוח הלאומי. 

<קריאה:>
הם הלכו להכין לנו את הכסף. 

<היו"ר שמעון אוחיון:>
נשמע אותם, כי הם מעלים את השאלות האלה במסגרת המסמך. אז בואו נשמע קודם כל אולי את נציג הארגון של הנכים. נשמע בבקשה אחד או שניים לפחות. אתה מייצג אותם? 

<ירון לוי:>
סליחה, אדוני היושב ראש, אנחנו כאן גם מייצגים. 

מחילה, רק במשפט. נוצר מצב כזה שהמשרדים כמעט כולם לוקחים שניים או שלושה אנשים, מתייחסים אליהם כמייצגים את כלל הנכים. לא, כולם פה עושים עבודת קודש וכולנו יד אחת. 

<היו"ר שמעון אוחיון:>
הבנתי. התופעה הזאת מוכרת לי. אני כאיש ועדת החינוך, יש לנו ארגונים של ועדי הורים ותמיד קם מישהו ואומר 'לא, הם לא מייצגים'. 

<ירון לוי:>
לא, אבל יש אחד שאומר אני מייצג. אני לא אומר. 

<היו"ר שמעון אוחיון:>
בכל אופן אי אפשר להתעלם מהעובדה שאם ישנם ארגונים יציגים, שצריך לתת להם - - -

<ירון לוי:>
אין לנו ארגון יציג. 

<יהודה דורון:>
רק רגע, יש פה אחד נכה צה"ל, זה ארגון יציג. 

<ירון לוי:>
נכי צה"ל, אבל לא לנכי - - -

<קריאה:>
למה אתם מנהלים ויכוח? 

<ירון לוי:>
איזה ויכוח? למה אתה מכניס את זה לוויכוח? 

<יהודה דורון:>
אני מארגון נכי הפוליו בפורום ארגוני הנכים. 

<ירון לוי:>
איזה פורום? אין פורום ארגוני נכים. למה הטעות הזו, יהודה? 

<יהודה דורון:>
למה השקר הזה? יש ארגוני נכים. 

<ירון לוי:>
אף אחד לא נתן לך לנהל אותי. 

<אלי בוסקילה:>
אתה לא מייצג אותנו, אתה לא מייצג אותי. 

<היו"ר שמעון אוחיון:>
רגע, סליחה. רגע אחד. 

<אלי בוסקילה:>
תדייקו במונחים, אתם לא מייצגים את כלל הנכים. אתם ארבעה ארגונים, התנגדתם להיות פורום, אתם לא מייצגים את 4,000 החברים שלנו. 

<היו"ר שמעון אוחיון:>
רבותיי, סליחה. לא נתתי לך רשות דיבור. אני מבין שקיים ויכוח אם הוא מייצג אותך - - - 

<יהודה דורון:>
אני גם לא רוצה לייצג אותו. 

<היו"ר שמעון אוחיון:>
אני מצטער מאוד. אדרבא, פה יש הזדמנות, ניתן לכל אחד, נשתדל שכל אחד ישמיע את דברו. המטרה של הישיבה, שאנחנו ננסה ללמוד את הבעיות של הנכים מול העובדים הזרים, מול ההעסקה הזאת, וננסה לשמוע תשובות מן המשרדים הנוגעים בדבר. חבל לבזבז בוויכוח 'אתה מייצג אותי' או 'לא מייצג אותי'. נשתדל לשמוע כמה שיותר מכם. 

<יהודה דורון:>
אני רוצה לדבר על הנושא של העובדים הזרים. יש לנו בעיה בנושא של העובדים הזרים. כאשר אנחנו רוצים היום לבוא ולשלם לעובד הזר את כל המטלות שאתם, הכנסת, מחוקקים ומשיתים עלינו לשלם, נוצר מצב שאנחנו לא יכולים לשלם, כי מה שאנחנו מקבלים היום מהמערכת, מקצבאות של ביטוח לאומי לצורך הנושא הזה, זה לא מכסה אפילו את התשלום החודשי של אותו עובד. אנחנו צריכים לקחת כספים שאין לנו, מקצבת הנכות שהיא זעומה גם ככה, שהיא 2,600-2,700 שקל, לקחת מזה ולשלם לעובד הזר, ואתה שואל ממה תאכל ואיך אותם נכים בכלל יכולים להתקיים בחיי היום יום. צר לי להגיד, יש הרבה נכים שנמצאים במצוקות מאוד מאוד גדולות.

יש היום מה שנקרא שעות שאתה צריך לתת לו ביום שבת, זה יום חופשי שלו. אתה רוצה לקנות, אתה צריך לשלם, אתה צריך לתת לו פנסיה, אתה צריך לתת לו את כל הדברים שקבעו לגבי עובד ישראלי רגיל ואנחנו שואלים מאיפה נשלם אם אנחנו לא מקבלים את זה בצד השני. עכשיו הולכים להגדיל את שכר המינימום, כבר העלו את זה בשנה שעברה ב-600 שקל ועכשיו הולכים להגדיל את זה עוד. יש מאבק להגדיל את שכר המינימום לעובדים ישראלים וכמובן שזה חל על העובד הזר, מטילים את זה עלינו ואז אני שואל את עצמי, אתה מטיל ומטיל ומטיל ואיפה אנחנו? אנחנו לא מקבלים את זה, לא בקצבת נכות ולא בשר"מ ולא בשום מקום. 

<היו"ר שמעון אוחיון:>
יהודה דורון, אולי רק תפרט, אתה נותן את השכר, אולי תוכל להגיד לי משהו שנוכל ללמוד לגבי העניין הפנסיוני, מה אתה מפקיד? מה נדרש ממך להפקיד? 

<יהודה דורון:>
אני לא מפקיד כלום. נדרש ממני לשלם, אני לא מפקיד וכמוני הרבה נכים לא מפקידים, כי אין לנו מאיפה להפקיד. אנחנו צריכים לשלם פיצויים ברגע שעובד הולך. גם את זה צריך לדעת לשמור ואין לנו מאיפה. עובד שעובד אצלך 10, 5 שנים, כשהוא הולך אתה צריך לשלם לו, אתה לא יודע מאיפה אתה משלם. אז מה הוא עושה? הוא תובע אותך לבית הדין לעבודה ואתה מתחיל להיכנס לצרות כספיות ובקיצור זה לא חיים. אנחנו דורשים שהקצבה של השר"מ תהיה בגובה כזה שתכסה את העלויות של העובד הזר. כמו שזה נהוג לגבי נכי צה"ל, כמו שזה נהוג לגבי יתר הסקטורים. לא יכול להיות שנכה עבודה מכוסה, נכה צה"ל מכוסה, נכים רגילים לא מכוסים. 

<היו"ר שמעון אוחיון:>
ואתה מייצג את נכי הפוליו. 

<יהודה דורון:>
את נכי הפוליו וגם את הנכים שכן איתי, יש לי גם נכים אחרים, אבל במיוחד את נכי הפוליו.

<קריאה:>
זה ממש לא משנה כי כל הנכים בכפיפה אחת וכולנו באותה הבעיה. 

<היו"ר שמעון אוחיון:>
לא לדבר משם. מי שרוצה יכול להצטרף לכאן וידבר למיקרופון. 

<יהודה דורון:>
רק רציתי להוסיף עוד דבר אחד, אנחנו הגשנו בג"צ, היה בג"צ שחברי הגיש נגד זה שרצו גם לשלם לעובד הזר שעות נוספות. הגשנו בג"צ וזכינו בבג"צ והבג"צ קבע שלעובד הזר לא צריך לתת שעות נוספות. זו משרת אמון, ומשרת אמון, כמו שוטר, אתה לא נותן לו שעות נוספות, אותו דבר בג"צ קבע לגבי העניין הזה. 

<שושנה ברוך:>
זו המלצה של בג"צ. אני שושנה ברוך מעמותת מזור והייתה המלצה של בג"צ לגבי השעות הנוספות. אין ודאות, צריכים להעלות את המשכורת ב-30%. אז גם על זה צריכים לדבר. 

<מיכל רוזין:>
הבג"צ החזיר את זה למחוקק לפתור את הסוגיה ולא פתרו. 

<היו"ר שמעון אוחיון:>
לא פתור עד היום. בסדר, תודה. 

<שושנה ברוך:>
ואז זה אומר שהסיכוי שאנשים כמונו יישארו בקהילה הוא אפסי. זאת אומרת אם היום במצב הנוכחי אנחנו לא מסתדרים, איך נסתדר עם שעות נוספות? אנחנו, לדוגמה, קבוצה שמעסיקה שני מטפלים, בגלל מורכבות הטיפול בנו. אני מונשמת, יש אנשים שלא יכולים לצורך העניין אפילו לגרד באף, הם מעסיקים שני מעסיקים והם לא מתוגמלים בשתי קצבאות. 

<יהודה דורון:>
אפילו לא בקצבה אחת. 

<שושנה ברוך:>
אפילו לא בקצבה אחת. 

<מיכל רוזין:>
מה זאת אומרת לא בקצבה? 

<קריאה:>
לא בקצבה אחת ראויה, שתספיק. 

<היו"ר שמעון אוחיון:>
לעובד אחד. לפעמים יש לה שני עובדים. שושנה, את רוצה עוד להוסיף, אם כבר לקחת את רשות הדיבור? 

<שושנה ברוך:>
אני אתן לשמחה לדבר. 

<היו"ר שמעון אוחיון:>
אז אנחנו נלך לפי הסדר ונבקש מארגון נכי צה"ל, בבקשה. 

<סאלח ריזק:>
אני יו"ר ועד הנכים הקשים, המשותקים, 100% פלוס. אני ראיתי במחלוקת בהתחלה, מילה קטנה על העניין, אחדות היא כוח. אנחנו חייבים להיות מאוחדים. 

<קריאה:>
נכון, חבל שלצערנו חברינו פה לא מקבלים את זה.

<קריאה:>
אני. עבדך הנאמן נלחם על זה. 

<סאלח ריזק:>
אחדות היא כוח, חשוב מאוד. מצד שני קיים נוהל ברור באגף השיקום, נוהל העסקת עובדים זרים, ששם גם הנוהל מסביר ונותן מענה ואני רואה שזה מודל חיקוי גם כאן, שזה נמצא בהוראות, אבל גם שם יש נתונים שלא מושלמים. זה בקטע של המלווים הזרים. גם במלווים הישראליים שלנו, שאנחנו מעסיקים והם משרתים אותנו, הם מועסקים דרך כוח אדם. יש הרבה פגיעות שם בשכר מינימום ואי העלאת שכר עד 6 שנים, כאילו כל מיני פגיעות שחייבים שהמחוקק וגם חברי הכנסת יתייחסו לזה וייתנו את דעתם. וגם אם אפשר להוציא הוראות ברורות, אין עד עכשיו הוראות ברורות שמגדירות מה מגיע לעובדים האלה ויש פגיעה די רצינית באנשים שנותנים לנו שירות. 

<היו"ר שמעון אוחיון:>
עד עכשיו ממה שילמת? מהקצבה שקיבלת? 

<סאלח ריזק:>
לא, באגף השיקום אנחנו מקבלים סיוע דרך כוח אדם, משרד הביטחון משלם את הסיוע לעובד דרך כוח אדם. גם ההגדרות של העובד הזר, הדיון שמתנהל כאן עכשיו, יש הגדרה מוסדרת איך מועבר ממשרד הביטחון לנכה והנכה מעביר. גם בתנאים הסוציאליים יש. בהוראה מוסבר הכול. רציתי להוציא אותה ולצרף אותה אליכם - - -

<היו"ר שמעון אוחיון:>
אבל בקצבה שאתה מקבל יש גם כן התייחסות - - -

<סאלח ריזק:>
זה לא שייך לקצבה, זה משהו שהוא נפרד. מי שיש לו עובד זר - - - 

<היו"ר שמעון אוחיון:>
מאוד חשוב לי, בגלל שגם ראיתי, הסוגיה הזו של פיצויים, של פנסיה לעובדים, אתה מדבר על תנאי העובדים, אתה נדרשת לשלם את הדברים הללו? אתם ודאי נדרשים לשלם, להפריש לפיצויים. 

<סאלח ריזק:>
בנוהל הזה מוסברים כל הכללים של ההעסקה מבחינת התנאים ומבחינת הכול. אפשר להוציא את ההוראה ולהעתיק ממנה מודל. 

<שמחה בניטה:>
זה ממש לא כך. 

<קריאה:>
אדוני, אנחנו לא במצב הזה היום. 

<שמחה בניטה:>
הדוגמה שלו לא רלוונטית אלינו.

<היו"ר שמעון אוחיון:>
אתה אומר בקטע הזה שיש לכם נהלים והוראות ברורות איך להתנהל. 

<קריאה:>
הייתי רוצה להיות במקומו. 

<היו"ר שמעון אוחיון:>
יש מישהו ממטה מאבק הנכים? 

<שמחה בניטה:>
אני רוצה לדבר. 

<היו"ר שמעון אוחיון:>
אני אגיע. איך קוראים לך? 

<נסים מורביה:>
נסים, מנכ"ל מטה מאבק הנכים, חבר בפורום הארגונים. להבדיל מהאנשים האחרים. מה שאני רוצה לציין, באמת, כפי שדורון ציין, אנחנו בסיכומו של דבר בהעסקה של עובד זר, לצערנו, אנחנו לא מצליחים לשלם את שכרו כהלכה ונגרמות תופעות של חיובים כספיים ואותו נכה הופך להיות עבריין. במקום שהוא יקבל את כל הזכויות שמגיעות לו הוא הופך להיות נתמך סעד, עבריין ומעוקל בבנקים. מעקלים לו את הצורה. זאת אומרת הוא הופך להיות אחד שהוא לא רלוונטי מבחינת החיים. 

<היו"ר שמעון אוחיון:>
שהוא נתבע לשלם את הפיצויים? 

<נסים מורביה:>
אין לו, הוא לא יכול לשלם, אין שום סיכוי שהוא ישלם פיצויים. אני עכשיו רוצה לדבר על הנושא השני של העובדים הזרים שצריך להיות לפעמים שניים סביב השעון 24 שעות. אני חושב שזו מצוקה אדירה. לא יכול להיות, לא יעלה על הדעת שהמדינה לא תיתן את דעתה לנושא הזה ולא תנסה להכליל את זה באיזה שהיא צורה. מי שצריך טיפול 24 שעות והרפואה החליטה שהוא צריך להיות בביתו ולא בבית חולים ולא במקום אחר, צריך לתת את הסיוע המתאים להפעיל שני עובדים זרים, כי עובד זר אחד לא יכול לעבוד סביב השעון, בשום צורה. 

מבחינה כספית הסכום המשולם המקסימלי לכיסוי לעובד זר הוא 4,800 שקלים או 4,600 שקלים, שזה לעג לרש. להעסיק עובד זר היום זה מינימום 8,000 שקלים, בין 8,000 ל-9,000 שקלים. זה לא רק המשכורת שלו, זה הכול מסביב, האוכל שהוא אוכל בבית, חופשות שהוא מקבל ודמי כיס שהוא צריך לקבל. זה מסתכם בסכומים הרבה יותר גבוהים. אין מצב שבן אדם יוכל להעסיק עובד זר בנתונים הקיימים. התוצאה היא מה שאני ציינתי בהתחלה. זו פשוט שערורייה וצריך לתת את הדעת לנושאים האלה. תודה. 

<היו"ר שמעון אוחיון:>
אתם בוודאי פניתם בעבר, רק תעדכן אותי, מה היו התשובות לזה? 

<נסים מורביה:>
אנחנו היינו בהמון ישיבות של ועדת עובדים זרים. 

<היו"ר שמעון אוחיון:>
מול מי? 

<נסים מורביה:>
מול כל יושבי הראש שהיו בעבר, כולל הגב' רוזין. אנחנו תמיד היינו בישיבות. אני חושב שיש פה - - - 

<היו"ר שמעון אוחיון:>
לא, מול משרד ממשלתי. 

<נסים מורביה:>
היינו אצל כחלון בזמנו, היינו אצל מאיר כהן, אצל כולם אנחנו יושבים ומדברים, מעלים את הנושאים האלה ומדברים וכולם מבינים אותנו, הכול בסדר, אבל תוצאות אין. אין שום תוצאות.

<קריאה:>
וכולם גם מצדיקים אותנו. 

<נסים מורביה:>
דיברנו אפילו במשרד ראש הממשלה, היינו בפגישה בנושא הזה. 

<היו"ר שמעון אוחיון:>
אנחנו נמשיך, אני אתן כמה שאפשר לעוד שניים-שלושה לפני שניתן כמובן לנציגי המשרדים הממשלתיים גם להגיב, נציגי משרד הרווחה וביטוח לאומי. 

<אבנר עורקבי:>
אני יושב ראש ארגון אהב"ה וחבר בפורום הנכים. יש לנו כמה בעיות. קודם כל בנושא של ילדים, אמנם ועדת שושני שהוקמה בעקבות הטרוניות של כלל הנכים פתרה חלק מהבעיות, היא נתנה לנו שלושה אזורים, הגדילה את העובדים הזרים לשלושה אזורים וכתוצאה מזה בן אדם שהוא באזור תל אביב, זה גם ירושלים וגם הכול. אני חושב שהיה צריך לפרק את האזורים הגיאוגרפיים של העובדים הזרים ליותר אזורים, על מנת שנוכל יותר לייעל את העבודה של העובדים הזרים במקומות שבהם הם נמצאים והם לא ייסעו לכיוון ירושלים, או לכיוון איזה מושב, או לכיוון תל אביב, על מנת לעבוד בעבודות מזדמנות. 

<היו"ר שמעון אוחיון:>
אבל זו הגבלה שקיימת. 

<קריאה:>
ההגבלה היא לא טובה. 

<היו"ר שמעון אוחיון:>
אני מבקש, אני רוצה להבין. היום יש הגבלה שמי שנמצא באזור הדרום הוא לא יכול לזוז - - -

<אבנר עורקבי:>
יש הגבלה לשלושה אזורים בארץ. 

<היו"ר שמעון אוחיון:>
אבל תל אביבי, אדרבא שיירד. מי שנקבע לאזור תל אביב, נתנו לו את האפשרות, אדרבא שיגיע לצפון, אדרבא שיגיע לדרום. אז מה הבעיה שלך? 

<אבנר עורקבי:>
הבעיה שבצפון נכלל גם קרית שמונה, גם חיפה, גם - - - 

<היו"ר שמעון אוחיון:>
צריך חלוקה פנימית. 

<אבנר עורקבי:>
ברור, זה חייב להיות חלוקה פנימית. 

<יריב שוריאן:>
קרית ים נחשב אזור 2, גם פתח תקווה נחשבת אזור 2. זאת אומרת אם עובד הגיע לעבוד בקרית ים הוא יכול לרדת ולעבוד בפתח תקווה ובראשון. יש פה איזה שהוא אבסורד. 

הבעיה השנייה שיש לנו זה עם העובדים הזרים שבאים לטפל בעיקר בילדים. קודם כל הם בוחנים את המשפחה, איך המשפחה, כמה הם רוצים שישלמו להם, אם לא ישלמו להם שעות נוספות, אם הם יכולים להישאר בשבת או לא יכולים להישאר בשבת, ואם מוצא חן בעיניו בעל הבית, מוצא חן בעיניו הבית, ואם זה לא, אז הוא בורח ולא רוצה להישאר. 

דבר שלישי שקיים לנו בזמן האחרון. הוקמה ועדה הומניטארית. 

<קריאה:>
ועדת שושני. 

<שמחה בניטה:>
זה לא שושני, זה גב' רוזנטל. 

<היו"ר שמעון אוחיון:>
תנו לו, הוא ברשות דיבור. 

<אבנר עורקבי:>
הקמה ועדה הומניטארית שתפקידה העיקרי הוא לתת לעובדים זרים שנשארים פה ושרוצים להמשיך לעבוד ושהם עובדים טובים לדעתנו, על פי ההמלצות שקיבלנו, על מנת שיוכלו להמשיך לעבוד והם רוצים לעבוד, מה עושה הוועדה ההומניטארית באחרונה? לא מספקת להם את האישורים. אז לשם מה קמה הוועדה הזאת אם היא לא הומניטארית? מה, היא הומואית? 

<שמחה בניטה:>
לא, היא ממש אנטי. 

<אבנר עורקבי:>
המטרה של הוועדה הזאת היא לתת אפשרות לעובדים זרים שרוצים להמשיך לעבוד מעל 7 שנים, מעל 20 שנה. לא משנה, הוא רוצה להמשיך לעבוד, הוא עובד טוב, הוא מטפל טוב, הוא רוצה לעבוד, אז תן לו לעבוד. 

<היו"ר שמעון אוחיון:>
אתה אומר שלפי התקנות שיש היום, כמה? 5, 6 שנים לכל היותר, אתה מצפה - - -

<קריאה:>
היום יש ועדה, קמה - - -

<מיכל רוזין:>
הם הלבינו 5,000 בקשות ועכשיו הם חזרו למכסה של בערך 200 בשנה, משה? 

<אבנר עורקבי:>
אנחנו ניצבים כרגע בפני דילמות. הדילמה היא כזאת, שעובד זר נמצא בבית המטופל, עובד אצלו בינתיים, עד שתאשר לו הוועדה ההומניטארית. והיה ולא תאשר לו? מה יעשה העובד הזר, מה יעשה המטופל? זו השאלה שלנו, האם הוועדה מצאה פתרון לאותו מטופל ומטפל? לא. העיקר לא לאשר, זהו, נגמר הסיפור. מה יעשה העובד הזר עכשיו, מה יעשה המטופל? 

<שמחה בניטה:>
העובד הזר יירד למחתרת. מה יעשה המטופל? אותי לא מעניין מה יעשה המטפל. 

<אבנר עורקבי:>
המטופל יישאר ללא טיפול. 

<שמחה בניטה:>
אבל לא רק זה. 

<היו"ר שמעון אוחיון:>
לכאורה לפי התקנות צריך להביא לך עובד אחר. 

<שמחה בניטה:>
אבל הם לא מצליחים. בלי הוועדה הם לא מצליחים לפתור את הבעיה של הנכים. 

<אבנר עורקבי:>
למרות שפה בוועדה נציג משטרת ההגירה אמר שבמידה והעובד הוא לא חוקי והוא מועסק אצל מטופל לא יפעילו כנגדו אמצעים על מנת לסלק אותו מהארץ. זה אנחנו רוצים שיהיה ממומש. הבעיה היחידה היא בקשישים. בקשישים, כשאין להם אישור שהייה, הם לא מקבלים ביטוח לאומי, הם לא מקבלים סיעוד. יש הרבה אנשים שפנו אלינו ורוצים שהעובדים שלהם יישארו פה. למה, בשם שמים? והוא לא מקבל כסף. הוא מועסק, אבל המטופל לא מקבל את ההשלמה כי אין לו אישור. 

<מיכל רוזין:>
לנכה אתם מקבלים ישירות אז אין קשר. 

<משה רוטמן:>
אני 11 שנים מעסיק עובדים זרים עבור בני שעושה עכשיו שנה שנייה שירות לאומי, שהוא מונשם ומשותק. אני 8 שנים עובד ציבור למען הציבור ללא תמורה, או בעצם כן עם תמורה, אבל לא כספית, לנסות לשנות, מאחר שהנטישה של המטפלים אילצה אותי, כי לילד מונשם אין מקום אחר חוץ מאשר מחלקת טיפול נמרץ. זו ההוראה. לכן אני 8 שנים לא עובד, לפחות לא במקום שמקבלים תמורה ואפשר להביא כסף הביתה. אני כן רוצה לומר, התלמוד קובע הסדר לסיוע לנזקקים, עמי ונוכרי, עמי קודם. עני ועשיר, עני קודם. ענייך קודמים, עניי עירך ועניי עיר אחרת, עניי עירך קודמים. אנו מוסיפים כאן בעלי לקות ולא בעלי לקות, בעלי לקות קודמים. בא המחוקק ועושה דברים איומים. הוא השאיר אותנו במצב לא אפשרי, הפך אותנו פשוט לפושטי יד נזקקים וגם פושעים, כי אנחנו עוברים על החוק. 

תאמר לי, מדינה שקובעת שכר מינימום של 4,300 שקל, שאם אנחנו מסתכלים על העולם המתקדם, זה סביר, זה צנוע ביותר, אפילו מתחת לזה, ואנחנו חושבים שגם עם זה אי אפשר להסתדר. איך נכה יכול להסתדר עם 2,400-2,500 שקל? הוא חצי בן אדם. לפני שנתיים ד"ר גלעד מוועדת המחקר, אני שיתפתי איתו גם פעולה, עשה דוח מאוד יפה, לדעת כמה עולה עובד זר וכבר אז דובר על מינימום של 6.5, כבר אז. 

<קריאה:>
9. 

<משה רוטמן:>
אני מדבר על המינימום, כי העלות האמיתית היא 9,000 ואני מעסיק שני עובדים וזו העלות האמיתית. אבל אותם אלה שאין להם את האפשרות, מה הם עושים? העובדים שלהם צריכים ללכת לעבוד בעוד עבודות, למה? כי כשהם הגיעו לפה, אין את הסיפור הבילטראלי של הסכמי עובדים, הם באים, הם משלמים הון עתק והמשפחות שלהם שבויות. אז בא בן אדם של שנה, שנה וחצי, הוא צריך לא לראות את האור, לצורך העניין, ולעבוד כמו חמור כדי להחזיר את החוב. נכון שאחר כך כל הכסף שאנחנו נותנים להם פה הוא בגדול והוא גדול, זה נותן להם אפשרויות של מחיה. אני דווקא כן רוצה לשבח את אותה ועדה הומניטארית אבל מצד שני בזכות המחוקק קיבלנו נה בעין. עובד שלי החליט לעזוב, למה? כי הוא התגעגע למשפחה. הוא לא התגעגע למשפחה, הוא התגעגע ל-600 שקל שהוא מרוויח ביום. תשאלו אותי מה? הוא אומר לי, 'כן, חודשיים אני יכול לעבוד עד שאני הולך', מה הוא עשה? אני לא יודע, המלחמה עם הטילים כבר נגמרה, חבר'ה, מזמן, המוסלמים לא מאיימים מסרילנקה. יש נוהל ופטנט חדש, באים למשרד הפנים, אני על רקע מדיני, פליט מדיני, ועכשיו הם מקבלים ממשרד הפנים ואסור להגירה לגעת בהם. בינתיים הבן אדם עובד מאוד קשה, הוא עזב את הבן שלי, משותק ומונשם, ולוקח לי חודשיים להכשיר עובד, זה ברמה של יותר מאח של טיפול נמרץ, זה ריקונים מכל הכיוונים וטיפולי החייאה, והבן אדם עובד בתל אביב, הבאתי את הניירות היום למשה, גם בוועדה של שבוע שעבר לא היית, העברתי לך. הם לוקחים גם ומשקרים. הם מצליחים דרך חברות התעופה - - -

<היו"ר שמעון אוחיון:>
כמה זמן הוא עבד אצלכם? 

<משה רוטמן:>
הוא עבד אצלי 4 שנים והוא עבד בכולל מעל 11 שנים והוא נשאר פה בזכות האישור. לקח כמעט שנה עד שהם נתנו את האישור. כשהוא קיבל את האישור הכול היה טוב, עד הרגע שהוא רצה להתחיל לעשות כסף, כסף גדול. הוא מרוויח 600 שקל ליום ועכשיו הוא מסתובב עם אישור של משרד הפנים, לקח עורך דין שחי מהרמאות הזאת והוא אומר 'אני פליט מדיני, אני לא חוזר לשם' ולי יש צילום של הכרטיס שהוא קנה, ברגע שהוא ביקש להתפטר ונתן מכתב פיטורין הוא גם צירף. כלומר יש פה גם שותפים ישראלים לזה. גם החוק שותף לזה ואף אחד לא שם את הדעת, המחוקק לא רואה את הנכים ממטר, הוא פוגע בנו ביום יום וזה נורא ואיום. 

והוועדה הזאת, כמה שהיא מקסימה, ואנחנו באים לפה לזרוק ולשפוך את הלב שלנו, בזה זה נגמר. בזה זה נגמר, ההישגים. ב-2002 הייתה שביתה גדולה, החליטו לתת 1,100 שקל תמיכה סיעודית לנכים מאוד קשים. 

<קריאה:>
חד פעמי. 

<משה רוטמן:>
לא, חודשי. המדינה לא מתקצבת. אנחנו מכירים משפחות שפונות אלינו, באמת אישה נזקקת, עם סרטן, כל המחלות של העולם, חברה שלה בתל אביב מקבלת והיא בירושלים לא מקבלת. אתה בא ופונה לגופים, התשובה שלהם 'חבר'ה, יש חוק', נכון, אתם צודקים, אבל לא קיבלנו כסף. אני אשמח אם ד"ר שלומי אלישר, שהוא חבר יקר שלנו, ירחיב על זה. 

<היו"ר שמעון אוחיון:>
תודה רבה לך. 

<אלי בוסקילה:>
אני רוצה לדבר על דבר שקרה במבצע 'צוק איתן', מלחמת 'צוק איתן'. לצערי הרב פנו אלינו עשרות אם לא מאות של נכים, שהעובדים הזרים שלהם באזור הדרום, איפה שנפלו טילים בצורה מסיבית, נטשו אותם. אני מדבר על אופקים, שדרות ואפילו בואך בית שמש. אני יושב בבית, למזלי אני נכה מוגן, יש לי את הממ"ד שלי ומוצא את עצמי יושב מול הטלפון, מנסה לעזור לזעקות, אני אומר לך, לזעקות השבר של אותם נכים שהעובדים הזרים שלהם נטשו אותם. אומר לי נכה מאופקים, 'הנכה שלי יצא לחופשת שבת ולא חזר בראשון', לא מוכן לחזור, הוא אמר שהוא מפחד. זה נכה שצריך לקלח אותו, להחליף אותו, להאכיל אותו, מה עושים? ניסיתי לפנות לתקשורת, אני רוצה להגיד לכם כאן, ערוץ 2 וערוץ 10 התעלמו, היחידים שהסכימו לדבר איתי - - - וחברת הכנסת ישבה באולפנים, אני מתקשר ואני אומר 'חברת כנסת יושבת אצלכם ואני רוצה לפנות, היא נמצאת, זו חברת כנסת שאנחנו נפגשים איתה', ואנחנו בזמן מלחמה, אני לא יכול לנסוע לכנסת, אני לא אצא כשיבנה מופ - - - אני גר ביבנה, כל הטילים שעברו עברו דרך יבנה. אני יושב בבית ואני פותח לי חמ"ל, אני מוצא את עצמי עם שני טלפונים בבת אחת, נכה מבאר שבע, נכה מאופקים, נכה משדרות, בוכים, 'אין לנו מה לאכול', 'אין לנו עובד', 'בבקשה, אני מתחנן, תעזרו לי'. קטונתי. באתי לכאן - - -

<היו"ר שמעון אוחיון:>
אתה ניסית לערב את הרשות המקומית? 

<אלי בוסקילה:>
אני אומר, התקשורת - - -

<מיכל רוזין:>
סליחה שאני מפריעה לך, הייתי בדיון עם מנכ"ל משרד הרווחה ושר הרווחה והם אמרו שהם למדו את לקחי 'צוק איתן' והם הבינו שהם צריכים להיערך מבעוד מועד לעניין שירותי רווחה לאנשים, בין עם מוגבלויות, או קשישים, אנשים שבעצם הרווחה צריכה לראות אותם בזמן חירום. הם לא היו ערוכים לכך, הם אמרו בפירוש, הם לא היו ערוכים לתת מענה. הם גם ראו רק את אלה שהם כבר הכירו ברווחה. למשל לא כולכם רשומים ברווחה, אז הם לא ראו אתכם, הם לא ידעו איך להגיע אליכם ועכשיו הם הולכים להיערך אחרת. שוב, אני לא אומרת את זה כתירוץ, אני רק אומרת שהם הודו שהם לא היו ערוכים למצב חירום כזה. 

<אלי בוסקילה:>
נכון, נכים מהדרום היו ללא מיגוניות. נכה בבאר שבע שגרה בבנייה קלה, מדינת ישראל דאגה לבנייה קלה, אבל אין - - - לא יודע מי מהצופים פה, שלחתי את ערוץ 2, הוא צילם את הנכה עם הבחור שרץ איתו. יש אזעקה, כמה שניות ונופל טיל. נכה שלנו נפצעה קשה, נכה שגרה בבנייה קלה. ריבונו של עולם, מדובר פה בהצלת חיים, לא באנו לשחק משחקים. 

<היו"ר שמעון אוחיון:>
אני רוצה לשאול אותו, בפועל איך האנשים הללו מסתדרים? הגב' רוזין אומרת 'דיברתי עם מנכ"ל משרד הרווחה, ילמדו', מה קורה? הבן אדם ברח, העובד הזר ברח, תעדכן אותי מי מטפל כרגע באותם נכים. 

<אלי בוסקילה:>
אין, אני אומר לך. הם מתקשרים ללשכת הרווחה, הם חסרי אונים. אותו עובד זר חזר אחרי שנרגעו קצת העניינים, הוא לא קיבל קנס, לא הוענש, אין שום דבר. הם עושים מה שהם רוצים. אני לא עכשיו בא וחלילה - - - אני מדבר איתך על מקרים שקרו, על עשרות מקרים. כשאני ביקשתי לעשות כתבה יותר נרחבת, זה לא - - -

<נסים מורביה:>
אדוני, הערה לנושא. אני תושב אשקלון ואני מדבר לא רק על 'צוק איתן', אני מדבר על 'עמוד ענן' ו'עופרת יצוקה'. ב'עמוד ענן' נעשה מחקר על ידי משרד הרווחה ואנחנו היינו שותפים למחקר הזה. ב'צוק איתן', לפחות באשקלון, ממה שידוע לי, הרווחה תפקדה כמו שצריך. זה לא בדיוק מה שהוא אומר, הרווחה תפקדה כמו שצריך, ברגע שעובד זר נטש מיד הרווחה הכניסה אליו שני סטודנטים. באשקלון. 

<שמחה בניטה:>
לא ביבנה, באשקלון. 

<נסים מורביה:>
אני לא יודע על מקומות אחרים בדרום, אבל אני יודע שהרווחה עשתה בנושאים האלה - - -

<היו"ר שמעון אוחיון:>
תודה על העדכון, לפחות לגבי אשקלון. 

<יריב שוריאן:>
לפני שאני מדבר, הייתי רוצה לתת את רשות הדיבור לאדון שם. 

<היו"ר שמעון אוחיון:>
שמענו את מגוון הטענות, אם יש למישהו להוסיף דברים שלא שמענו עד עכשיו. 

<יריב שוריאן:>
אני מעמותת אחיעוז, עמותה שמאגדת את כל התאגידים שנותנים שירות גם לאוכלוסייה של הנכים וגם כמובן לאוכלוסיית הקשישים. אני רוצה להעלות פה כמה נקודות. אחת מהן זה חוק המטופל הסיעודי. הרי כולם פה מעלים טענות לגבי גובה השכר, התנאים, הקושי בלהעסיק עובד זר. מעבר לתקצוב, גם אני נכה צה"ל, אמנם בריא ושלם ולא מקבל שום קצבאות ממשרד הביטחון, יש לי שני אחים שהם נכי צה"ל ומקבלים קצבאות, המדינה לא שמה על האוכלוסייה הזאת, כי זו אוכלוסייה שלא יכולה לעשות הרבה רעש. את זה כולנו יודעים, זה גם מאוד לא פופולרי לבוא ולעזור לאוכלוסייה הזו מבחינת חברי הכנסת והמחוקקים וזו הביקורת שיש לי על חברי הכנסת. 

חוק המטופל הסיעודי אמור לתת מענה לכל המצוקות שיש פה, לחבר'ה המכובדים שיושבים פה. צריך להגביל את השכר, עם כל זה שאנחנו מדינה נאורה. אני מראיין כל עובד לפני שהוא מגיע לארץ, חבר'ה שעבדו בערב הסעודית, חבר'ה שעבדו בטיוואן, בסינגפור, מרוויחים 500 דולר לחודש, אומרים תודה לבורא עולם שלהם כל בוקר, מגיעים לפה ופתאום 1,200 דולר, 1,500 דולר לא מספיקים. אם אין full stay, אולי אתם לא מכירים את המושג הזה, full stay, הם רוצים להישאר כל שבת, יש אנשים שלא מסוגלים לשלם להם עבור השבתות שהם נשארים. 

<היו"ר שמעון אוחיון:>
אתה רוצה שאנחנו ניתן להם אפילו לא את שכר המינימום? 

<יריב שוריאן:>
אני לא אמרתי כמה לתת, אני לא נקבתי בסכום, אבל חייבת להיות קורלציה בין מה שהם מקבלים - - -

<היו"ר שמעון אוחיון:>
מה, בינינו לבין סעודיה? לא הבנתי. 

<יריב שוריאן:>
תן לי לסיים ואתה תבין. בין מה שהחבר'ה פה מקבלים כקצבאות למה - - -

<קריאה:>
בסעודיה יש להם את - - -

<יריב שוריאן:>
חבר'ה, לקחתם את הטפל והפכתם לעיקר. תן לי לסיים את המשפט ואתה תבין למה אני מתכוון. חייבת להיות קורלציה בין הקצבאות שאנשים פה מקבלים לבין השכר של העובד הזר, לזה התכוונתי. 

<היו"ר שמעון אוחיון:>
זה משהו אחר. 

<יריב שוריאן:>
אני מאוד ציוני, לא פחות מכם, ולא משווה את עצמי לסעודיה או לכל מדינה אחרת. 

<שמחה בניטה:>
אבל אתה המחוקק, אתה תעשה ככה. 

<היו"ר שמעון אוחיון:>
אני מסכים איתך בקטע הזה, בוודאי אני מעדיף באמת שאנחנו נעמוד - - -

<נירית סעדון:>
אני מוכרחה רק להגיד שהעובד האישי שלי אומר שבפיליפינים הם קוראים לנו 'המדינה הפראיירית', כי שם יש הכי הרבה תור בקונסוליה של ישראל. 

<מיכל רוזין:>
אני הייתי עכשיו בפיליפינים, אני לא יודעת מה הוא סיפר לך, זה ממש לא נכון. 

<נירית סעדון:>
זה לא אני אומרת, זה הם אומרים. 

<יריב שוריאן:>
לגבי ההגבלות הגיאוגרפיות, חוקקו או נתנו איזה שהוא נוהל לגבי הגבלות גיאוגרפיות. נחמד וטוב, אבל יש מרחק רב בין הצורך שהן אמורות לשרת, ההגבלות האלה, למה שקורה בפועל. לא יכול להיות מצב שאני מביא עובד לגאולי תימן או למושב בסביבות חדרה וזה נחשב אזור 2, יש קושי מאוד גדול למצוא לאזורים האלה עובדים ואותו עובד יום אחרי, כי הגינה לא נראית לו והקשיש לא נראה לו והתרנגולות בחצר לא נראות לו, הוא קם ועובר לאזור 2 שזה פתח תקווה, ראשון לציון, רחובות. זאת אומרת נעשתה עבודה, הרעיון הוא נכון, רק לא נתנו את הדגש על הדברים שבאמת כואבים פה לכל האוכלוסייה. 

דבר נוסף שיכול מאוד לסייע לכל הנכים פה, ובזמנו החבר עורך הדין דוידוביץ ז"ל ניסה להוביל את המהלך הזה, זה הגבלה סקטוריאלית. אני כתאגיד, ברגע שאני מביא עובד לנכה צעיר מתחת לגיל הפנסיה, אם תהיה לו הגבלה בדרכון, שהוא יכול לעבוד אך ורק בסקטור של נכים וילדים עם צרכים מיוחדים, אותם עובדים לא ינטשו. הם נוטשים כי יש להם את האופציה לנטוש. ברגע שהמדינה תיתן את הדעת ותסגור להם את האופציות, אני לא אומר עבדות ואני לא אומר לכבול, הם אנושיים והם עושים עבודת קודש, הם מלאכים בלי כנפיים, כך אני קורא להם, אבל כמו שאמר פה ידידי, עניי עירי קודמים ואני צריך לדאוג להם. אני כתאגיד אמון על השירות הטוב שאנחנו אמורים לתת לחבר'ה שיושבים פה. ברגע שיהיו גם הגבלות גיאוגרפיות נכונות וגם הגבלות סקטוריאליות, הרבה מהטענות שיש פה ייעלמו כלא היו.

<ירון לוי:>
היושב ראש. 

<קריאה:>
אבל תן לחבר שלך. 

<ירון לוי:>
אבל אמרת לפי הסדר, שמעון. 

<היו"ר שמעון אוחיון:>
חשבתי שהוא ייצג אותך. הוא חיכה בסבלנות, נחזור אליך יותר מאוחר. 

<אבי סלומה:>
אני יושב ראש ארגון נכי שיתוק מוחין. אני רוצה להעלות את השגיאה שהמדינה מעודדת נכים לחיות בקהילה, שהמדינה נותנת להם את האפשרות הכספית והנגישות לחיות בקהילה. אם נכה חי במוסד המדינה משלמת למוסד, למי שמפעיל את המוסד, עד 25,000 שקל בחודש. 

<קריאה:>
מונשמים זה 40,000-50,000 שקל. 

<שושנה ברוך:>
אני בתור מונשמת, 60,000 שקל בחודש. 

<אבי סלומה:>
עדיף במדינה להיות אסיר עולם ולא אסיר תודה למדינה. אסיר עולם מקבל את כל הטיפולים, את כל העלויות בלי טובות. אמנם הוא אסיר, הוא בוחר להיות אסיר תודה למדינה. 

דבר נוסף, הנושא של עובדים זרים לוקה בחסר. מבחינת החוק אנחנו מעסיקים, לא מטופלים, וכאן נעשה עוול לנכים בכללותם וגם לקשישים. איננו מסוגלים להיות מעסיקים, אנחנו מטופלים, והעובדים הזרים מנצלים את זה לטובתם וגם כל העמותות לטובתם וגם המחוקק לטובתם וגם הכסף לטובתם ואיפה אנחנו בתמונה? 

<היו"ר שמעון אוחיון:>
והלשכות לא עוזרות? 

<קריאה:>
הלשכות רק מתווכות, אנחנו לא מעסיקים. 

<היו"ר שמעון אוחיון:>
אבל הלשכות אמורות - - -

<קריאה:>
אין להם שום כוח חוקי לעשות שום דבר. 

<היו"ר שמעון אוחיון:>
בבקשה, נשמע אותך גם. 

<שלום קוטשר:>
אני מנכ"ל אנשי"ם, ארגון נכי שיתוק מוחין, עמותה רשומה. אני לא רוצה לחזור על דברים שנאמרו פה, אני באמת מסכים שקודם כל צריך לעשות שינויים בחלוקה הגיאוגרפית. באו לתקן וקצת קלקלו, קלקלו קצת הרבה. 

<מיכל רוזין:>
תסביר את זה, בבקשה. 

<שלום קוטשר:>
בעבר רוב העובדים רצו לעבוד באזור תל אביב. מה שקורה עכשיו, אזור תל אביב זה משהו מצומצם מאוד, אני ראיתי שבת ים זה הגבול הדרומי ורמת השרון הגבול הצפוני, לעומת זאת אזור המרכז הוא ענק, אז מה קורה? אזור תל אביב, כולם עוברים לאזור המרכז, אפשר לעבור, הם יכולים לעבור, בחזרה הם לא יכולים. ואז איפה שהיה פעם עודף, שלא היה צריך להיות, היה צריך לתקן את זה, אני לא אומר שלא, יש עכשיו חוסר גדול, מחסור גדול בעובדים כי הם עוברים עכשיו - - - 

<יריב שוריאן:>
באזור 1, באזור תל אביב. 

<שלום קוטשר:>
באזור 1, יש מחסור יותר גדול כי יש להם מגוון הצעות יותר רחב באזור 2, שהוא שטח הרבה יותר ענק וגדול. זה דבר אחד. 

<היו"ר שמעון אוחיון:>
אולי רק תדגים לנו מבחינת היישובים, כדי שנוכל להבין בדיוק. 

<שלום קוטשר:>
אני גר בחולון, לידי ממש לידי זה ראשון לציון מערב, ראשון לציון מערב זה כבר אזור 2. אני אזור 1. ברחוב ממול יש עובד שרוצה לעבוד אצלי, אני לא יכול לקחת אותו, באותו כביש. זה מגוחך. 

<יריב שוריאן:>
פתח תקווה ובני ברק, בני ברק זה אזור 1, כביש גהה בסך הכול חוצה ביניהם, ופתח תקווה  אזור 2. זאת אומרת התפנו לי ארבעה עובדים באזור 2, אין לי שום אפשרות לעזור לאזור בני ברק. 

<קריאה:>
איפה שהוא צריך לעבור הגבול. 

<יריב שוריאן:>
נשים את עצמנו במקומם ונבין את הגבול. אין גבול בדברים האלה. 

<היו"ר שמעון אוחיון:>
נשמע את אדוני המנכ"ל. בבקשה. 

<שלום קוטשר:>
דיברו פה על ועדה הומניטארית, אני מעסיק עובדים זרים כבר למעלה מ-10 שנים. לא יצא לי להגיש בקשה לוועדה הומניטארית. לאחרונה עזב אותי עובד שעבד אצלי 10 שנים, הוא עבד אצלי מתוך זה שאני נותן כבוד הדדי לעובד, הוא מחזיר לי כבוד, אני נותן לו כבוד ואנחנו יודעים להסתדר. הוא עזב כי הוא כבר נשחק ומאז, בגלל המוגבלות הקשה שלי, אני לא מצליח למצוא עובד. עד שסוף סוף מצאתי עובד שהוא כבר 5 שנים בארץ, הוא יושב פה מאחוריי, בחור נחמד, מאוד נחמד, שמוכן לעבוד אצלי - - -

<מיכל רוזין:>
הוא אומר שאתה nice guy. 

<שלום קוטשר:>
אל תדאגו, הוא יודע עברית טוב. הגשתי בקשה לוועדה הומניטארית, השכל הישר אומר שוועדה הומניטארית צריכה להיות קצת מעבר לתקנון, מעבר לחוקים, להיות הומניטאריים, כשמה כן היא, הומניטארית - - -

<שמחה בניטה:>
אבל היא לא כזאת, זה לא השם שלה. 

<שלום קוטשר:>
ועדה הומניטארית, אני מגיש טפסים, נסעתי לירושלים, נפגשתי גם עם האדון הנכבד הזה, הוא באמת נחמד מאוד, משתדל לעזור עד כמה שהוא יכול, הגשתי טפסים, על המקום הוועדה ההומניטארית, לא ראיתי שום ועדה, ראיתי פקיד שעל המקום הוציא לי דף מהמחשב עם איקס, 'הוועדה דחתה את בקשתך' והעובד הזר, שהוא 5 שנים בארץ, 'הוועדה דחתה את בקשתך', זה הפקיד עצמו הוציא, והעובד הזר צריך להתחיל לארוז את חפציו ולעזוב את הארץ. 

<קריאה:>
ומי יטפל בו? 

<מיכל רוזין:>
זה לא חשבנו שהוועדה ההומניטארית עושה. 

<שמחה בניטה:>
זה הוועדה ההומניטארית, חכי תשמעי סיפורים יותר מזעזעים. יש דברים יותר גרועים מזה. 

<שלום קוטשר:>
אין הומניות בוועדה ההומניטארית. 

<היו"ר שמעון אוחיון:>
הבנו את הנקודה. 

<שלום קוטשר:>
אני חי בסיוטים בלילה שידפקו לי בדלת ממשטרת ההגירה וייקחו אותו ואז אני בצרה גדולה. 

<היו"ר שמעון אוחיון:>
תודה רבה לך. 

<רענן שנהב:>
אני עובד סוציאלי בתאגיד לעובדים זרים. 

<היו"ר שמעון אוחיון:>
אתה רוצה להשמיע עוד טענות ובעיות? 

<רענן שנהב:>
בהחלט. 

<היו"ר שמעון אוחיון:>
ואחר כך ניתן לנציגים להגיב. 

<רענן שנהב:>
אני רוצה בעיקר לגבי מה שאמרו פה, אבל קצת יותר לגבי הנושא הכספי. אנחנו כאן מדברים על אוכלוסייה של נכים, של קשישים, של ילדים בעלי צרכים מיוחדים, שזו אוכלוסייה שהיא מלכתחילה אוכלוסייה מוחלשת. מצד שני גם האוכלוסייה של העובדים הזרים זו אוכלוסייה שמטבעה היא מוחלשת והשוק עצמו מתנהל על פי כללי שוק חופשי, כלומר על פי כללים שבהם עובד זר יכול עכשיו לבוא למעסיק, להגיד 'אני רוצה 4,500 שקל' ואתה יודע משהו? היום במצב של השוק עובדים מוצאים את המעסיק שישלם להם. אנחנו כלשכות, יריב יגיד לך אותו דבר, אין לנו סמכות להגיד לעובד 'אתה חייב לעבוד בשכר איקס אצל מטופל וואי'. אין לנו שום כלים, אין לנו יכולת. עובד שנחת היום בלילה יכול מחר בבוקר לקום להגיד למעסיק 'לא מתאים לי לעבוד פה, אני הולך לחפש מישהו שייתן לי יותר כסף'. 

<קריאה:>
זה מה שקורה. 

<רענן שנהב:>
והוא ימצא, בדרך כלל. 

<היו"ר שמעון אוחיון:>
אבל זה לא חוקי, משום שלפחות יש עניין של שלושה חודשים. 

<שמחה בניטה:>
איזה שלושה חודשים? 

<קריאה:>
אתה צודק, יש חוק ויש חוקן. 

<רענן שנהב:>
יושב ראש הוועדה, המחוקק קבע שלחם זה מוצר בפיקוח. שמאפייה יכולה לגבות את המקסימום, היא לא יכולה לקבוע - - -

<מיכל רוזין:>
אני מציעה לך לא לתת את דוגמת הלחם בפיקוח, כי זו בדיוק הסיבה שכולנו קונים לחם הרבה יותר יקר. עזוב, לא ניכנס פה לסוגיית הפיקוח. 

<שמחה בניטה:>
אז זה בדיוק אותו דבר. 

<מיכל רוזין:>
אני יכולה להרצות לכם על זה, הדוגמה לא טובה. 

<שמחה בניטה:>
למה? זה מה שקורה עם העובדים הזרים. 

<קריאה:>
חוק המטופל הסיעודי אמור לתת מזור לכל הדברים האלה. 

<רענן שנהב:>
לא יכול להיות מצב שבו אדם שתלוי כלכלית צריך להיכנע לכל גחמה או רצון של עובד זר. המחוקק צריך לקבוע. אני אומר שבאמת יש הבדל בין לטפל בילד נכה או בן אדם מונשם שצריך שני עובדים זרים, לבין מטפל בבן אדם קשיש שמרותק למיטה. השכר בהתאם צריך להיות הולם. נכון, המחוקק קבע שעובד זר שווה זכויות לעובד ישראלי, אבל מלכתחילה זה עובד זר. היום למשל יש באגף הבניין הגבלות לשכר של עובד זר, תוספות, אני חושב שגם כאן צריך לקחת בהתחשב מי המטופל, לקבוע איזה שהוא סולם שכר שיהיה ריאלי. הוצאה של 9,000 שקל, אני לא יודע איך באמת בן אדם אחד - - - אני לא יכול לחשוב, אני פוגש עשרות משפחות כל שבוע, אני לא יכול להבין איך בן אדם אחד יכול להעסיק עובד זר כחוק. אדם מעסיק, מונשם, שהוא 24 שעות, 7 ימים בשבוע צריך עובד זר, הוא מעסיק בפועל עובד זר באופן בלתי חוקי, כי העובד לא מקבל יום חופש, ואם העובד מקבל יום חופש אז רוב הסיכויים שאותו אדם מעסיק מחליף, שזה גם כן העסקה בלתי חוקית. ולשלם לישראלי שיעבוד 24 שעות 1,000 שקל? 

<היו"ר שמעון אוחיון:>
איפה אתה עובד כעובד סוציאלי? 

<רענן שנהב:>
אני עובד בחברת נאמן לעובדים זרים, אני עובד שם כבר 3 שנים. אני פוגש גם את העובדים, אני פוגש גם את המעסיקים, אני מנסה לבדוק כמה באמת - - - אפילו עכשיו לגבי פנסיה, צו ההרחבה מחיל את הפנסיה על המעסיקים, אין בחוק עדיין תכנית פנסיה, כבר 6 שנים, יש רק איזה שהיא המלצה שהיא עדיין המלצה, זה עדיין לא חוק, שאומרת לפתוח חשבון בנק ולהפריש לשם את הכסף. אבל עדיין, כמה אנשים יש - - - 

<היו"ר שמעון אוחיון:>
אבל פיצויים משלמים בפועל. 

<אבנר עורקבי:>
אני לא מקבל פנסיה בשביל להביא להם. 

<סאלח ריזק:>
רק תיקון קטן, אתה טעית בעניין של העובד הישראלי שמקבל 1,000 שקל ליום. 

<קריאה:>
אם אתה לוקח לפי 40 שקל. 

<סאלח ריזק:>
אין לי 40 שקל, חוזה משרד הביטחון 23.12. 

<שלום קוטשר:>
עובד ישראלי של משרד הביטחון מקבל 24,000 שקל לחודש. 

<סאלח ריזק:>
לא, אדוני, יש לך טעות. יש חוזה, אני אראה לך אותו. 

<היו"ר שמעון אוחיון:>
שמענו מגוון של טענות, מן הראוי שניתן הזדמנות כדי שנדע איפה אנחנו נמצאים, שנשמע את נציגי המשרדים ונראה לפחות מה - - -

<נירית סעדון:>
נושא שאף אחד פה לא העלה, בגלל שמי שמייצג פה את הילדים זה אנחנו, שזה ארגון אהב"ה, אבנר ואני שנמצאים פה, נוסף לכל הצרות והבעיות והדברים שאני מאוד אמפתית ומאוד מבינה, לי יש ילד שהוא נכה סיעודי, גם אותי עזב עובד כשהילד צלצל ואמר לי 'אמא, אין פה אף אחד', ובסוף הסתבר, הוא השאיר מכתב ואמר שהוא מצא משהו יותר טוב, יותר קל לו לעבוד אצל קשיש מאשר אצל משפחה עם ילדים, עם ילד, עם בלגן, זה שונה. מעבר לכול, אנחנו לא מקבלים קצבת שר"מ, לנו אין עובד זר בכלל. מעבר לזה, אני משלמת לו את הפיצויים, את ימי החופש, את החגים, את כל מה שמסביב וגם את הפרטי. זאת אומרת שאנחנו בתור זוג שמנהל בית עם שני ילדים, עם ילד נכה, מאיפה יש לנו את הכסף ואת האפשרות לשלם לו את כל הדברים האלה? אני חושבת שמיצינו פה את כל הבעיות, תוסיפו את הבעיות האלה וחבל לחזור על הכול. 

<היו"ר שמעון אוחיון:>
יש לך עוד להוסיף, נוסף לכל הצרות ששמענו עד עכשיו? 

<שמחה בניטה:>
אני אגיד לך, אני נמצאת בוועדות האלה כבר הרבה מאוד שנים, מלווה את כל יושבי ראש הוועדות ואני חושבת שאנחנו לא מצליחים להגיע למיצוי מכמה טעמים. אל"ף, כנראה שלא עושים כל כך חשבון לוועדה הזאת מכיוון שהיא לא סטטוטורית, לא מצביעים פה על חוקים ולא מצביעים פה על תקנות ולכן לא מתייחסים. מלבד זה שאנחנו נכים של המדינה, המדינה החליטה לזרוק אותנו, את אוכלוסיית הנכים והקשישים, כל מה שכבד לה, על כוח אדם זר. כשאתה זורק על כוח אדם זר, ואני מאוד מכבדת את זה, ואתה מחליט שאתה תשלם את הכספים לכוח אדם זר, אז צריכים לעמוד בהתאם. אם יש חקיקה ששכר המינימום הוא 4,300 ו-100 שקל דמי כיס ויום חופש ופנסיה וביטוח רפואי וביטוח לאומי וחופשה שנתית - - -

<היו"ר שמעון אוחיון:>
שההקצבה תהיה בהתאם. 

<שמחה בניטה:>
יפה מאוד. אז קודם כל, אם הוועדה הזו הייתה יכולה לחוקק שלפני שהם מטילים עונש כזה על אוכלוסייה הכי חלשה בחברה הישראלית, אז לפני שאתה מטיל עליה את העונש, שממילא קיבלנו עונש מאלוהים, הלוא להיות אדם מוגבל זה העונש הכי קשה, ואלה שיושבים במערכת לצערי אינם מבינים את העונש האישי של כל אחד מאיתנו, אם הם היו יוצאים מנקודת הנחה שאנחנו כבר נענשנו והתפקיד של אותם אנשים הולכי על שתיים זה רק לעזור לנו ולסייע לנו כדי לצוף, כל התלונות האלה היו משתמעות אחרת. 

אנחנו למשל חוקקנו לפני 3.5 שנים את חוק הקבילה האזורית ואת הוועדה ההומניטארית, שבאו להקל על נכים, בעיקר על נכים, לצערנו אז לא הצטרפו אלינו הקשישים, אבל אני שמחה מאוד שגם לקשישים, שנוכל להאריך לעובדים שבאמת היו מסורים ועבדו טוב ויש עליהם המלצות את האפשרות לקבל ויזה פעם שנייה. בהתחלה הוחלט על פיילוט של 100 אנשים, אבל מהר מאוד אלי ישי ראה שההצפה בשוק היא אדירה והוא לא היה מסוגל, לפחות אלי ישי לא היה מסוגל לחתום על סירוב, מה שהיום הפקידים, הפקידים, לא יושבת ראש ועדה אלא הפקידים נותנים לך סירוב בלי ניד עפעף, בלי לגמגם, בלי שום ייסורי מצפון, וצר לי מאוד, ואני אוהבת מאוד את משה, אבל הם עובדים כמו רובוטים. נתנו להם פקודה א', ב', ג', רואים א', ב', ג', לא. החוק שאנחנו חוקקנו, לא לזה התכוונו. 

אני רוצה גם לשאול את המערכת, נניח שהוא אומר לי לא, הם הקציבו בתקנות האחרונות שעובד יכול להיות עד 10 שנים. בסיבוב הראשון, אצל אלי ישי, גם עובדים אחרי 15 שנה קיבלו ויזה. אם הם עבדו כל כך הרבה שנים באותו מקום, 12, 13 שנה במקום אחד, אז הם התפנו אחרי 13 שנה ואני מצאתי עובדת כזאת, אז מראש הם אומרים לי 'לא, כי הגבלנו את זה ל-10 שנים'. למה בסיבוב הראשון 15 שנה קיבלו? יותר מזה, אם אתה הולך על מסלול מסוים, על חקיקה, על תקנה, אתה צריך לתת מענה למצב של ה'לא'. נניח הם אומרים לי לא, אתה יודע מה יהיה עם העובדת? היא תרד למחתרת. איך באו 6,000 בקשות? איפה היו ה-6,000 אנשים האלה? הם עבדו במדינה, הם היו עובדים לא חוקיים, הם ירדו למחתרת. ומי ניזוק? אתה צריך לראות בריטואל קבוע שהמערכת שממונה על לטפל בנו, עניי עירך, האנשים המסכנים של המדינה שלך, תסתכל להם בעיניים ותגיד, אתה מסוגל להגיד לי לא כאשר אין לך מענה אחר בשבילי? אותה אחת לא תצא מהארץ, הלוא אתה לא יכול להוציא אותה מהארץ והיא תרד למחתרת ואז היא תעבוד בסביון ובהרצליה ובכל מיני מושבים נידחים ויעסיקו אותה באופן לא חוקי, אתה יודע למה? כי באותם מושבים נידחים ממילא אף אחד לא מגיע. גם משטרת ההגירה לא תגיע, כי אף אחד לא רוצה להגיע לשם ואז מי ייהנה? אותן וילות בכל המושבים האלה? 

אותם אנשים נכבדים בוועדה, שהיא מזמן לא הומניטארית, אני אומרת לך, היא אכזרית בצורה לא רגילה, אכזריות כזאת, אני אומרת לך שאני הייתי מתאבדת ולא עושה את זה. לא הייתי מסוגלת להגיד לאנשים, אתה יודע מה זה? אנשים חולי סרטן, ניצולי שואה, אנשים בני 90 ו-92, מה נשאר להם לחיות? הם מסוגלים להגיד להם לא. 

אני, בגלל שאני משלמת את המשכורת, כי ביטוח לאומי נותן לי ישירות את הכסף, אז לא אכפת לי מהוועדה, אבל אתה יודע מי מסכנים? הקשישים. הם פוגעים בזה שהם לא יכולים לקבל את חוק הסיעוד. 

יותר מזה, יש לך בית דין לעררים. דחילק, אתה אומר לו לא ואתה לא נותן לו מסמך שאיתו לפחות הוא יכול להמשיך לעבוד עם העובדת וללכת לבית משפט. זה תהליך. אז שלושה וארבעה חודשים וחצי שנה, אתם, השרירות והרשעות זה לא לתת להם מכתב שקודם כל החומר התקבל לוועדה. אז יש ועדה ראשונה שאומרת לך לא, הפקיד, אחר כך אם אתה לוחץ זה יכול להגיע למשאל טלפוני. הם עושים משאל טלפוני, הוועדה לא יושבת, משאל טלפוני שאומר כן או לא. טוב, תיתן לאנשים לקבל את הקצבה, מה זה הדבר הזה? איך אתה מעניש את האנשים הכי מסכנים בחברה? משה, אני רוצה שתשמע את זה, מה שאתם עושים זה פשע נגד האנושות, נגד אנשים מסכנים, נגד אנשים חולים, אנשים שנשאר להם מעט מאוד לחיות, וגם אנחנו שנראים שיכולים לחיות, מחר אנחנו יכולים ללכת. אני רוצה להגיד לך, אתם חייבים לעשות סטופ, לעצור ולעשות מחשבה שנייה ולראות איך אנחנו באים מולכם, לראות אותנו לנגד עיניכם. תפסיקו עם תקנות ותפסיקו עם חקיקה שרירותית לפני שאתה נותן תשובה לאנשים מסכנים כמונו. 

<היו"ר שמעון אוחיון:>
קודם כל באמת תודה רבה לך, שמחה. אנחנו רוצים שהדיון הזה יהיה תכליתי. 

<שושנה ברוך:>
שאלה ממש קטנה. הייתה תקנה של 1,100 למונשמים, במקביל היה סוג של קצבת נכים קשים. נכים קשים, לא אמורה להיות קשורה אחת בשנייה, זאת אומרת שתי קצבאות. מה שקורה זה שביטלו לנו את הנכים קשים, אבל הביאו עלינו את הנכים המונשמים. הורידו לנו 500 שקל במקום להוסיף לנו עוד 1,100 שקל. זהו. 

<היו"ר שמעון אוחיון:>
רבותיי, בואו ננסה לפחות לשמוע. אני כחבר ועדה אני מוכרח קודם כל לשבח את יושבת ראש הוועדה, שאני עכשיו יושב במקום שלה, אז אני יודע באמת שצריך המון - - - למרות שיש נושא אחד שאני לא כל כך בדעה יחד איתה, אבל בכל הנושאים האחרים בוודאי שאני מזדהה איתה ואני מוקיר ומעריך את הנושאים שהיא מטפלת בהם. מהכיסא שלה אני גם רואה כמה שהדברים הם מאוד מאוד כואבים, מסובכים ומורכבים. אני אנסה לעזור לה כחבר ועדה בעניין הזה. אז בואו ננסה לשמוע את התשובות. ניתן למשה לענות לסדרה הזאת, לגבי המסמכים וההרשאות - - -

<משה נקש:>
רשמתי לי כמה נקודות ואני מקווה שאני אגע ואענה על הכול. 

<היו"ר שמעון אוחיון:>
הצטרפה אלינו חברת הכנסת קארין אלהרר. 

<משה נקש:>
עלו פה כל מיני סוגיות. כמו שאמרת בתחילת דבריך, באו לפה בשביל ללמוד את הבעיות וכמובן שאנחנו גם רוצים לסייע. מהמקום שלנו, מהמשרד שלנו, לא כל הדברים אנחנו יכולים לעשות, אנחנו בכל זאת עובדים בכפוף לחוקים ותקנות שנקבעים, אבל אני אגע בכמה נושאים. 

דיברו פה על ועדת שושני. ועדת שושני הגישה את ההמלצות שלה לשר הפנים, אני מניח שבשבועות הקרובים יקוימו כל הדיונים שצריכים ושר הפנים יקבל את ההחלטה בנוגע להמלצות. 

<מיכל רוזין:>
נקיים גם דיון. 

<משה נקש:>
נקיים דיון וזה בסדר גמור. כשיהיו החלטות אני מניח שהן יפורסמו, השר צריך לקבל את ההחלטות. ההמלצות הונחו בפני השר. אחד הדברים שעלו שם, אני אתייחס לשני דברים כי זה עלה גם פה, הדבר הראשון זה תתי ענפים. דיברו פה על עובד זר שיגיע, שיבוא לעבוד אצל קבוצת הקשישים לעומת הנכים הצעירים והילדים הנכים. 

<היו"ר שמעון אוחיון:>
מה שהם קוראים סקטוריאלי. 

<משה נקש:>
נכון, תתי ענפים, סקטוריאליים. הנושא הזה עלה וזו אחת ההמלצות. 

<היו"ר שמעון אוחיון:>
שמה? אולי תגיד. 

<משה נקש:>
שיחלקו את ענף הסיעוד לתת ענפים לפי הגילאים. 

<היו"ר שמעון אוחיון:>
תרשה לי, משה. איך אני אבטיח שהביקוש פה, העניין בסקטור מסוים, לא יירד? אם אותו שכר לכולם, מה פתאום שהלשכות והעובדים יסתפקו ולא יילכו לסקטור אחר שהוא יותר קל ויותר נוח? 

<משה נקש:>
יהיו תקנות שיגבילו אותם מללכת, בדיוק כמו התקנות הגיאוגרפיות, שאני אגע גם בהן. 

<יריב שוריאן:>
לא אכפת להם מהכשרה, אז מה אכפת להם מזה? 

<היו"ר שמעון אוחיון:>
תסלח לי, אולי אני נאיבי, אולי הטבות לסקטור קשה במיוחד? 

<משה נקש:>
זה גם רעיון. אני מניח שהנושא הזה ייבחן לעומק ולא מחר בבוקר יגידו שזו החלוקה. יבחנו את זה ויעלו כל השיקולים בעד ונגד. צריך לקחת בחשבון שכל אחת מההגבלות האלה, כשמן כן הן, הן הגבלות, וצריך לאזן פה בין כל הצדדים במשוואה ובמשחק. יש מצד אחד מטופלים, מצד שני עובדים זרים, מצד שלישי מדיניות ממשלה, וצריך לנסות לאזן. גם בתקנות הגיאוגרפיות, תיכף אני אגע בזה, נקבעו שלושה אזורים, תיכף אני אגיד למה, היה רעיון ליותר, היה רעיון לפחות. 

<היו"ר שמעון אוחיון:>
אתה שומע שהחלוקה הזאת היא לא מספיק - - -

<משה נקש:>
תיכף אני אגע בזה. דבר נוסף במסגרת המלצות ועדת שושני וזה גם עלה פה, זה באמת שעובד זר מחליט, במיוחד אחרי שהוא עבר כבר 5 שנים במדינת ישראל, לעזוב מטופל סיעודי. אז הוא בעצם תופס לו במרכאות או שלא את האשרה שלו מלהביא עובד אחר מחוץ לארץ. גם זו אחת ההמלצות שם, לבחון את הנושא הזה, לזכות באופן מיידי את אותו מטופל סיעודי. זה היה לא מוגבל בזמן עד לפני כמה חודשים. ברשות שינו את זה לשנה, קיצרו את התקופה לשנה, קצבו אותה לשנה ויש המלצה בעובדים כאלה באופן מיידי. שהמטופל הסיעודי יישאר ללא עזרה.  

<קריאה:>
מבורך הדבר. 

<משה נקש:>
זה לעניין שתי נקודות שעלו פה והן בתוך ועדת שושני. לגבי האזורים הגיאוגרפיים. היו לא מעט ישיבות על הדבר הזה, זה נמשך זמן רב, מיום שהחליטו להתקין את התקנות האלה ועד שהן טופלו בפועל ונשקלו כל האפשרויות. חשבו בהתחלה לחלק את הארץ ל-20 אזורים ובאו ואמרו למה כל כך הרבה, מספיק שני אזורים. בסופו של דבר צריך לקחת, כמו שאמרתי, בחשבון את כל הגורמים במשוואה וצריך לה - - -

<היו"ר שמעון אוחיון:>
אבל בין עשרים לשלושה אזורים יש הרבה מספרים. 

<מיכל רוזין:>
וגם שלושה אזורים, איפה אתה תוחם את הגבול. האם ראשון זה אזור המרכז או בדרום? יש הבדל בין ראשון לבאר שבע. 

<משה נקש:>
אני אגיד. הוועדה המליצה על שלושה אזורים וצריך להתחשב בזה שבאו עמותות שאמרו שאי אפשר להקטין יותר מדי את ההיצע של העבודה של אותם מטופלים. אם היינו עושים יותר אזורים אז אם היו אומרים שבתל אביב אין מספיק מטופלים וההיצע הוא קטן, אז הוא היה נהיה עוד יותר קטן. איך נקבע הגבול? 

<מיכל רוזין:>
הם אומרים עכשיו, שאין היצע לתל אביב - - -

<משה נקש:>
אז זה לא הגיוני, אם אין היום היצע בתל אביב כשיש רק שלושה אזורים, אם אני אעשה שישה - - -

<מיכל רוזין:>
ההגבלות הגיאוגרפיות לא עבדו בכלל. 

<יריב שוריאן:>
אם היית מחבר את פתח תקווה וראשון ותל אביב, בת ים, חולון - - - 

<משה נקש:>
אני לא התפרצתי, אני הקשבתי בקשב רב. תקשיבו בקשב רב ואם ייתנו לנו יושב ראש הוועדה וחברת הכנסת רוזין להמשיך לדבר נמשיך לדבר. 

<מיכל רוזין:>
רק תבהיר, הסיפור של ההגבלות הגיאוגרפיות, מטרתן הייתה שבפריפריה יהיו עובדים שלא יעזבו לטובת המרכז. יושבים פה עכשיו ואומרים לנו נציגי הנכים, יש לנו מצוקה עכשיו בתל אביב, אז מה יצרו התקנות? 

<קריאה:>
במקום לעסוק באזורים גיאוגרפיים, שיעסקו באדם. 

<משה נקש:>
התקנות האלה קבעו בסופו של דבר שלושה אזורים. איך נקבע הגבול? הגבול נקבע לפי מחוזות של משרד הפנים. יש הגדרה של מחוז תל אביב במשרד הפנים, כל היישובים שנכללים באותו אזור, זו הייתה ההגדרה. אזור מרכז כולל את אזור המרכז, חיפה וירושלים ואזור פריפריה כולל את יהודה ושומרון, צפון ודרום. 

<קריאה:>
ירושלים זה מרכז? 

<משה נקש:>
למה נקבעו האזורים האלה? לא שרירותית. עשינו בדיקות, בדקנו גם נתונים סטטיסטיים של עזיבות מטופלים סיעודיים בכל אחת מהערים בארץ וראינו שפחות או יותר אחוזי העזיבה באזור תל אביב הם בגודל מסוים ואותו דבר באזור המרכז ואותו דבר באזור צפון, כשלכל אחד יש את הייחודיות שלו. באזור הפריפריה היו יותר, באזור המרכז פחות ואזור תל אביב עוד פחות. 

<רענן שנהב:>
בדקתם גם את המושבים? 

<משה נקש:>
בדקנו כל יישוב במדינת ישראל, כל יישוב שיש בו היתרים לעובדים זרים בענף סיעוד. 

<מיכל רוזין:>
משה, אז איך נהיה חוסר בתל אביב? 

<משה נקש:>
אני לא מכיר חוסר. יותר מזה, יש אפשרות - - - הטענה פה היא לא לחוסר בעובדים, הטענה פה היא למה התקנות לא מאפשרות להעביר עובד מאזור פריפריה או מרכז לאזור תל אביב. אפשר להביא מחוץ לארץ לאזור תל אביב, יש מכסה. 

<יריב שוריאן:>
הוא צריך פה ועכשיו, אני לא רוצה להביא לו מחו"ל. זה פופוליזם, אתה מצד אחד אומר 'אתם מביאים סתם', הוא צריך מישהו פה ועכשיו. הוא לא יכול לחכות חודש. 

<מיכל רוזין:>
אתה בא לברך ויצאת מקלל. אתה יצרת את ההגבלות למען הנכים, שלא ינטשו נכים ואז בא אליך נכה ואומר לך 'אבל תן לי אישור חריג להעסיק מישהו במעבר' אתה אומר לו לא. 

<משה נקש:>
זה לא נכון מה שאת אומרת. 

<היו"ר שמעון אוחיון:>
אבל, מיכל, ההגבלות באו להגן על הפריפריה. 

<מיכל רוזין:>
ברור, אבל יש פה נוקשות. 

<משה נקש:>
התקנות האלה לא באו בשביל לתת מענה לבעיות של נכים, הם באו לתת מענה גיאוגרפי - - - 

<קריאה:>
יש ועדה מוניטארית, זה לחריגים, אבל הם נעשו יותר גרועים. 

<מיכל רוזין:>
זה לא קשור לגיאוגרפיה. 

<היו"ר שמעון אוחיון:>
זו הנקודה. אולי באמת תערב את ההתייחסות של הוועדה ההומניטארית בהקשר הזה. על פניו, משה, נראה שהחלוקה אמורה להיות צודקת, אלא מה? היא יוצרת כיסים, שהכיסים הללו היו צריכים להיפתר על ידי הוועדה ההומניטארית. אני לא אשנה קריטריונים ותמיד אעדיף את הניידות מן המרכז לפריפריה ולא ההיפך, אני מסכים, הרעיון נראה לי הוגן בקטע הזה, אבל כשנוצרת לך בעיה כזאת ובא בן אדם ואומר 'אני ניגשתי לוועדה ההומניטארית' ומיד הפקיד מוציא לו פתק, לא, הוא הוועדה, הוא הכול. על זה אני רוצה שתענה לי. 

<מיכל רוזין:>
יש ועדת חריגים לוועדה הגיאוגרפית? 

<קריאה:>
כן. 

<קארין אלהרר:>
מה הקריטריונים? 

<שמחה בניטה:>
אז למה הפקידה אומרת לא? 

<קארין אלהרר:>
אם אפשר, בבקשה, לקבל מידע לגבי הקריטריונים שעומדים לנגד עיני הוועדה, כשהיא באה לדון במקרה החריג. 

<מיכל רוזין:>
שאלה טובה. 

<שמחה בניטה:>
חבל שלא היית קודם. 

<קארין אלהרר:>
אדוני היושב ראש, תעזוב רגע את ההומניטארית בצד, אני מדברת על החלוקה הגיאוגרפית. באים אנשים ואומרים שיש מחסור, 'אני לא מוצא היום מטפל ראוי באזור המרכז', עכשיו אתה בא ואתה אומר 'אני מצטער, יש תקנות גיאוגרפיות' ובמשפט השני אתה אומר 'אבל יש ועדת חריגים בעניין הזה', הבנתי נכון? 

<משה נקש:>
כן, רק תני לי להגיד את זה ואני אגיד את זה. עוד לא אמרתי את זה. 

<קארין אלהרר:>
לא אמרת את זה? היה נשמע שאמרת ממש. 

<משה נקש:>
עורכת דין שרי גבאי אמרה, אבל אני תיכף אגיע לזה. 

<קארין אלהרר:>
אוקיי, אז בואו ניתן לו להשלים ונשמע. 

<אבי סלומה:>
מה הואילה הוועדה לעשות? 

<קארין אלהרר:>
אני אשמח לשמוע מה הנוהל. 

<משה נקש:>
הנוהל נכתב בימים האלה והוא יפורסם באתר הרשות כמו כל נהלי הרשות עם הכתובת לפניות במקרים החריגים האלה ועם כל מה שצריך לצרף בשביל להגיע - - -

<שלום קוטשר:>
אני פניתי וגם שם נדחיתי. 

<משה נקש:>
אני תיכף אסביר. אני לא רוצה לדבר על המקרה הספציפי שלך, אני אדבר באופן כללי גם למה נדחות בקשות. קודם כל יש תקנות והתקנות קובעות, וזה מודגש, שניתן להגיש בקשה כאשר מבקשים את הבקשה מראש. כאשר מגיעים אלינו ואומרים לנו 'אני כבר מעסיק את העובד הזר ואני מבקש שתיתנו לי לעבור אליי כי הוא טוב לי, כי הוא מתאים לי' - - -

<קארין אלהרר:>
מה אתה מצפה?  

<קריאה:>
מתי אני אלחם על עובד, כשאני לא אנסה אותו? קודם אני אנסה אותו.

<היו"ר שמעון אוחיון:>
משה, סיים את זה וניתן אחר כך לקארין להגיב. 

<משה נקש:>
התקנות קבעו את זה. לפני שנקבעו התקנות, דרך אגב, היו ועדות והיו ישיבות גם בכנסת והנושאים האלה עלו, ועוד פעם, בתקנות נקבע שכאשר מגישים את הבקשות צריך להגיש אותן מראש, כדי שלא נגיע למצב של עוד ועדה הומניטארית עם 5,000 בקשות וגיבנת, ושלא יגידו 'נקשרנו ואי אפשר לנתק' ואנחנו מכירים את הבעיה הזאת. וזה מוצדק במקרים שנקשרים ויש קשר משמעותי. 

<קריאה:>
מה לעשות? זה לא עובד ככה. 

<אבי סלומה:>
אנחנו בני אדם, לא תקנות, משה. 

<משה נקש:>
אני מסכים איתך לחלוטין, אבל בעבודה שלי אני כפוף לתקנות. אם מחר בבוקר ישנו את התקנות ויגידו אחרת אני אעשה אחרת. 

<היו"ר שמעון אוחיון:>
הוא אומר לך מה התקנות כרגע ואם אנחנו נוכל להתערב כדי לשנות את העניין הזה, אז נעשה. הוא לא פוסל את הרעיון, רק תנו לו להשמיע. 

<אבי סלומה:>
סליחה, איך הוועדה מרשה שאדם כזה יהיה בלי מטפל? 

<קארין אלהרר:>
סלומה, מנסים לטפל בזה. 

<קריאה:>
אם הוא היה יכול לעשות חוקים לבד, הוא היה עושה את זה מזמן, אבל הוא כפוף להנחיות. 

<שמחה בניטה:>
אבל הוא היה שותף להחלטות. 

<אבי סלומה:>
הוועדה ההומניטארית לא צריכה להיות מוגבלת בתקנות, היא צריכה להיות הומנית. 

<היו"ר שמעון אוחיון:>
אני מבקש ממך. די, אנחנו שמענו והבנו, עכשיו אתם רוצים להפוך את זה למשהו אישי? משה, תסכם. 

<משה נקש:>
אנחנו מוגבלים לפי התקנות ומה שנקבע בהן וכך אנחנו עושים. אנחנו נפרסם, כמו שאמרתי, בקרוב מאוד את הנוהל באתר, יוכלו לראות כיצד ניתן לפנות לאן ומה צריך לצרף והוועדה תדון ותיתן תשובות לכולם. זה לעניין הוועדה הגיאוגרפית. בוועדה הגיאוגרפית, ואני מחבר את זה לוועדה ההומניטארית, יש תנאי סף שמגיעים לפקיד והפקיד נאלץ, שוב נאלץ, כי אנחנו עושים מה שהחוק אומר לנו והנהלים והקריטריונים, הוא נאלץ להוציא דחייה וגם לפעמים זו דחייה על הסף וזו דחייה מיידית כי בחוק נקבעו תנאי סף ואם מישהו שפונה לוועדה, אני אתן דוגמה, עובד זר שאושרה לו ועדה הומניטארית על ידי השר פעם אחת, אי אפשר להגיש לפי החוק עוד פעם בקשה. כשמישהו בא ומגיש אין לי ברירה אלא לדחות אותו על הסף. אז לא יעזור כלום וכמה שאני רוצה לעזור לכולם ואני רוצה אני לא יכול, כי החוק אומר לי 'אתה לא יכול, אדוני'. 

<קריאה:>
ככה אנחנו מאבדים עובדים טובים. 

<שמחה בניטה:>
הוא מטעה. 

<היו"ר שמעון אוחיון:>
שמענו. 

<שמחה בניטה:>
אבל אתה לא שומע מה הסיפור. 

<היו"ר שמעון אוחיון:>
אני שמעתי את הסיפור. אני מבקש. 

<שמחה בניטה:>
היושב ראש, אתה לא מעודכן. כבוד היושב ראש, הוא אומר לך דבר שלא - - - צריך לראות את זה יום יום. 

<קארין אלהרר:>
אם את תרגישי שאני לא אומרת מספיק את הדברים שלך אז תשלימי אחר כך. אדוני היושב ראש, קודם כל אני מתנצלת שלא הצלחתי להגיע מתחילת הדיון, הייתי בוועדה אחרת. הבעיה הזאת היא בעיה קשה ואתם מכירים, אתם מתעסקים בזה יום יום ואתם מכירים את המאטריה ואתם מכירים את הבעיה האנושית המאוד מורכבת. מדובר בקבוצת אנשים שלולא העובדים הסיעודיים שלהם הם מוחזרים למוסדות, בעל כורחם. הרי אם עובד קם בבוקר ואומר 'זה לא מתאים לי יותר', אז אין איזה אופציה להתחיל להתכתב עם משרד ממשלתי ולהגיד לו 'האם אתה מאשר לי?' 'האם זה טוב? האם אני עומד בתקנות?' אני צריכה מחר פתרון או היום בערב. אז תגידו לי אתם, בהתאם לתקנות, ואם לא, אני מבקשת שהוועדה תביא לדיון שוב פעם את הנושא הזה, תגידו לי איזה פתרון חוקי, כי אף אחד לא רוצה לעבור על החוק, אתם מסוגלים לתת. 

<משה נקש:>
לא הבנתי את הבעיה. לאיזה בעיה אנחנו אמורים לתת פתרון? 

<קארין אלהרר:>
אני אסביר. כל הסיפור מתחיל בזה שהעובד קם בבוקר ואומר 'עד כאן, לא מתאים לי יותר'. זו זכותו. 

<שמחה בניטה:>
מה זה קם? החולה ישן והוא נעלם. 

<מיכל רוזין:>
בסדר, זו זכותו, השאלה מה אתה נותן כמענה. 

<שמחה בניטה:>
קארין, הוא נוטש, הולך ונותנים לו עבודה במקום אחר. 

<קריאה:>
תדעו לכם, אתם עושים טעויות. תנו לה להתבטא. 

<היו"ר שמעון אוחיון:>
רבותיי, שמענו כל אחד ואחד מכם. עכשיו יש לכם הזדמנות לשמוע גם מן ההיבט, חבר ועדה שגם יכול להוביל אותנו לכיוונים מעשיים קצת. אז אנא התאזרו בסבלנות, בואו נשמע. בבקשה. 

<קארין אלהרר:>
הסיטואציה מתחילה בזה שהעובד בכל צורה או דרך אומר 'לא מתאים לי', בין אם הוא נוטש, בין אם הוא מודיע 'מחר אני עוזב', אתה יכול להחזיק מישהו בכוח בבית? לא, אתה לא רוצה גם. אתם צריכים לתת איזה שהוא מענה כי האדם גר בבית, או לבד, או עם בן משפחה, והוא צריך עזרה סיעודית בכל פעולות היום יום. עכשיו תגיד לי אתה איזה פתרון אתם נותנים על פי התקנות ואם אין פתרון חוקי אנחנו נמציא אותו בוועדה. איזה פתרון יכול להיות לאדם שהעובד שלו אומר 'עד כאן, לא מתאים לי'. 

<משה נקש:>
אני אגיד שני דברים בקשר למה שאמרת. דבר ראשון, עובד שנוטש, אז יש נוהל נטישה וצריך לדווח עליו - - -

<שמחה בניטה:>
אוי נו באמת ומה אתה עושה עם זה? 

<משה נקש:>
עובד כזה שנטש מטופל סיעודי או נכה ופנה אחר כך לוועדה ההומניטארית עם מישהו אחר, ואז את אומרת לי למה אתה לא מאשר את כולם, העובד הזה שאני יודע שנטש מישהו אחר, אני צריך לאשר אותו? 

<שמחה בניטה:>
סליחה, זה לא זה. משה, לא נכון, אתה מעוות כאן את התשובה. 

<משה נקש:>
אתם לא רואים את כל התמונה לפעמים, אנחנו כן. 

<שמחה בניטה:>
אתה מעוות. עובדת שרק גמרה חודש ימים לא צריכה את הוועדה ההומניטארית. חודש היא עבדה, קיבלה משכורת ועזבה את החולה במיטה. 

<משה נקש:>
עובדת שיש לה נטישה בעברה, זה כתם בהתנהלותה. 

<שמחה בניטה:>
היא עוד לא הגיעה ל-5 שנים. 

<קארין אלהרר:>
אני רוצה לענות למה שאמרת. אתה אומר שעובדת שיש לה נטישה בעברה אז היא לא בסדר. אני חייבת לומר משהו בעניין הזה ואני לא בטוחה שכולם יסכימו איתי. אי אפשר לכפות על עובד לעבוד במקום מסוים ולכן אם היא החליטה - - -

<משה נקש:>
חד משמעית, אבל עדיין אסור לה לנטוש. היא צריכה להודיע לפי החוק. 

<קארין אלהרר:>
אתה יודע כמה דברים צריכים להיות על פי החוק? באמת, זה לא לעניין. אתה בדקת את היחסים בתוך הבית? 

<משה נקש:>
כשאני אומר עובד שנטש אני מתכוון לעובד שעזב בלי התראה מוקדמת והנושא נבדק. אגב, יש עובדים שעוזבים מהיום למחר בגלל שהתעללו בהם. 

<קארין אלהרר:>
אני לא מדברת על התעללויות. 

<משה נקש:>
נכון, אז אני אומר, עובד שנטש מבחינתי זה עובד שנבדק הנושא מ-א' ועד ת' וראו וקבעו שהוא נטש. אז אותו עובד, אני לא חושב שמישהו פה חושב שמגיע לו פרס לקבל עוד כמה שנים בארץ בוועדה הומניטארית. 

<קריאה:>
נדבר ביום יום, כמה עובדים הורחקו או נעשה שימוע לגביהם? 

<היו"ר שמעון אוחיון:>
לפני שתבהיר, אני רוצה להבהיר את הנקודה הזאת. אנחנו מבינים, אולי באמת לנו כחברי ועדה, כדי לנסות לחפש פתרון בכיוון הזה, אתה פועל לפי תקנות ולפי נוהל ואנחנו רואים את הסדקים שיש בנהלים. 

<קארין אלהרר:>
אבל הוא עוד לא אמר לנו מה הפתרון שהוא נותן. 

<היו"ר שמעון אוחיון:>
הוא רוצה שיגישו בקשה. 

<משה נקש:>
אני אגיד. אין לנו, לרשות האוכלוסין, פתרון לתת למטופל שעוזבים אותו מהיום למחר ולתת לו - - - זה גם לא התפקיד שלנו. 

<מיכל רוזין:>
הבאתם מאגר של עובדים - - -

<משה נקש:>
יש פה לשכות פרטיות ש - - -

<קריאה:>
אין להם. 

<קארין אלהרר:>
אפשר לתת לו להשלים את המשפט? 

<משה נקש:>
יש לשכות פרטיות שהתפקיד שלהן זה למצוא עובדים זרים. הם עושים את זה, הם עושים את זה טוב בהרבה מאוד מקרים. אנחנו פה מדברים כאילו המצב הוא קטסטרופה, הוא איום ונורא, זה לא ככה. רוב המטופלים הסיעודיים והעובדים הזרים עוסקים בתחום הזה ועובדים לשביעות רצון שני הצדדים. יש מקרים, קשים, חריגים, אנחנו כולנו מכירים וכולנו נתקלים בהם יום ולילה, אנחנו נתקלים בהם. 

<אבי סלומה:>
כל מקרה הוא עולם ומלואו. 

<משה נקש:>
נכון, חד משמעית, אני מסכים איתך. 

<היו"ר שמעון אוחיון:>
משה, תגיד מה הפתרון. 

<משה נקש:>
אני אומר עוד פעם, לרשות אין פתרון. המחוקק לא אמר לנו 'תעשו ברשות האוכלוסין פול של 1,000 עובדים ותיתנו פתרון'. זה לא התפקיד שלנו. 

<מיכל רוזין:>
למה שלא יהיה מאגר לעובדים חליפיים. עד לפני שנתיים לא נתתם אישור לעובדים חליפיים, כלומר שמחה רצתה עובדת זרה או קיבלה אישור לעובדת זרה, העובדת קיבלה ויזה עם השם של המעסיק שלה. 

<משה נקש:>
בג"צ הקבילה. 

<מיכל רוזין:>
היה את בג"צ לעובד והוא דאג לזה שיהיה מאגר של עובדים חליפיים. האם זה קיים? 

<רענן שנהב:>
מסתבר שאין במאגר כלום. בבית המשפט הסתבר שלא היה במאגר - - -

<משה נקש:>
יש מאגר שמפורסם של עובדים שלפי דיווחי הלשכות הפרטיות העלינו לרשות. הם מדווחים כעובדים שסיימו עבודה, לפי פרקי הזמן שנקבעו, עשרה ימים, שלושים, פטירה וכו' וכו', ויש מאגר כזה שמכיל  כמה מאות של עובדים ובלשכות הפרטיות, יש לכל לשכה את המאגר שלהם, של מטופלים שנפטרים ושמפסיקים עבודה, שנכנסים לבתי אבות ויש איזה שהוא מאגר והעסק הזה כן מתנהל. יכול להיות שצריכים להיכנס לעניין הזה, עוד פעם, בצורה של חקיקה - - -

<קארין אלהרר:>
זה חוקי להעסיק מישהו מהמאגר הזה? 

<משה נקש:>
ודאי. יותר מזה, הגדלנו את המאגר קצת ולקחנו את אותם עובדים שסיימו 51 חודשים בישראל, שעד לנוהל שהקמנו אסור היה להם לעבור למטופל אחר ועד 63 חודשים ואמרנו שזו קבוצה שיכולים לשמש מחליפים לעובדים שיוצאים לחופשת מולדת. 

<קריאה:>
משה, המאגר פורסם בפעם האחרונה ב-2 באוקטובר. המאגר הזה של העובדים לא עדכני. 

<היו"ר שמעון אוחיון:>
משה, אתה סיימת? 

<שמחה בניטה:>
הוועדה ההומניטארית, הוא לא נגע בזה. 

<משה נקש:>
התייחסתי לוועדה ההומניטארית. בוועדה ההומניטארית יושבים אנשים שהם ממש לא כמו שהוצג פה והם לא שרירותיים והם מאוד רגישים. אלה עובדי רשות ויש לנו גם עורכת דין שהיא יושבת ראש הוועדה, ובאמת מתוך אמפתיה לכל בקשה ובקשה שמגיעה בפניה. 

<שמחה בניטה:>
ממש לא.

<משה נקש:>
בסדר, זו דעתך. 

<שמחה בניטה:>
לא דעתי. ילד אוטיסט, מפגר, מישהו מוכן לעבוד אצלם? הם נותנים תשובה שלילית מיד. 

<משה נקש:>
כמו שאמרנו, ישנם  - - -

<שמחה בניטה:>
על נכים אני מדברת, מפגרים, ילדים מונשמים בבתים, הם נותנים תשובה שלילית מיד. 

<משה נקש:>
ישנם תנאי סף שאין לנו ברירה אלא לתת תשובה שלילית. עם כל הצער שבדבר. 

<שמחה בניטה:>
חבל שלא הבאתם את האמא של הילדה הזאת, ילד אוטיסט, מי מוכן לעבוד עם אוטיסטים? ילדים מפגרים? משה, ברצינות, המקרים שאני שומעת, אתה יודע מה? קרניים צומחות לי. אני לא מאמינה, אני פשוט לא מאמינה שאתה אומר שעורכת דין, אז מה אם היא עורכת דין? היא לא מנותקת מהנשמה? 

<משה נקש:>
היא לא מנותקת מאף אחד, היא לא מנותקת בכלל. 

<שמחה בניטה:>
אין שם טיפת נשמה. זה מפוצץ אותי כי המקרים האלה מגיעים אליי. יש שם מקרים שאם תקראו מכתבים, אני אביא את המכתבים לוועדה, אנשים פה יקראו ויבכו. 

<היו"ר שמעון אוחיון:>
די, אני מבקש. 

<שמחה בניטה:>
אנחנו באנו לתת פתרון לנכים, לילד אוטיסט לא? למה לא? 

<מיכל רוזין:>
אבל תני לו לענות. 

<קארין אלהרר:>
שמחה, מה את מתנפלת עליו? הוא פקיד ממשלתי. 

<שמחה בניטה:>
לא, הוא דווקא נחמד, הוא בסדר, אני אוהבת אותו מאוד, אבל אני אומרת שהוועדה לא בצורה ישרה, לא אנושית. אני אומרת לך, קארין, אם את תראי את המקרים את תבכי. 

<קארין אלהרר:>
אנחנו נטפל במקרים, שמחה. 

<שמחה בניטה:>
כל מקרה זה סיפור. 

<משה נקש:>
אמרו פה נכון, כל מקרה הוא עולם ומלואו. 

<אבי סלומה:>
אין רגישות ואין נגישות. 

<קארין אלהרר:>
מה עכשיו נגישות? 

<שמחה בניטה:>
כן, תגיעי לשם, תלכי לשם ותראי שאין נגישות. 

<משה נקש:>
לפעמים לוועדה אין ברירה ואין במקרים מסוימים שיקול דעת ואנחנו נאלצים לדחות את הבקשות, כי יש תנאי סף שנקבעו בחוק. אם התנאים האלה ישונו בחוק - - -

<שמחה בניטה:>
תקנות, לא חוק. 

<משה נקש:>
חוק. אם הדברים האלה ישונו בחוק אז הוועדה תתאים את עבודתה לחוק החדש. 

<שמחה בניטה:>
אני רוצה להגיד לכם - - -

<היו"ר שמעון אוחיון:>
די, שמחה, אני מבקש לא להשתלט. 

<שמחה בניטה:>
זה חשוב, כבוד היושב ראש. קארין, אני רוצה להסביר לך, למשל התקנה אומרת שאם את הגשת על מישהי בקשה אז אי אפשר להגיש עליה פעם שנייה, אבל מה קורה? אני מנסה את העובדת, אצל קשישים בעיקר זה כך, בא עובד, אני מתחילה לעבוד אצל קשישה, קשישה רוצה מהר להגיש בקשה כיוון שהיא רוצה לקבל את חוק הסיעוד. בשבוע הראשון המשפחות רצות כדי לקבל את החודש הראשון, הם כבר הגישו בקשה ואחרי שבוע או שבועיים הם מגלים שהעובדת לא מתאימה לאמא. הלוא מה זה השידוך הזה? זה כמו בעל ואישה, הגישו עלייך פעם אחת, גמרנו. היא בינתיים לקחה מישהי אחרת, ההיא הגישו עליה פעם אחת, עוד לא הייתה ועדה עוד לא כלום, אמרו 'הגישו עלייך, סוּרבת אצל הקשישה, את לא יכולה להגיש'. 

<יריב שוריאן:>
זה כדי למנוע סחר מכר. 

<שמחה בניטה:>
זה לא סחר מכר. יש כאן דבר שגם צריך לתת הסבר. אנשים שרק הגישו, חולי סרטן למשל, אני מכירה מישהו שאף אחד לא רצה לעבוד אצלו כי אשתו חולת סרטן עם גידול בראש. רק היינו אומרים 'יש לה סרטן', לא רוצים לעבוד. 

<מיכל רוזין:>
שמחה, בואי ננסה לשמוע ממשה מה הם תנאי הסף, כי אני מבינה שתנאי הסף למשל זה שאתה קודם כל תגיש בקשה, רק אחר כך תעסיק אותו. 

<שמחה בניטה:>
לא, את חייבת לנסות אותו. 

<מיכל רוזין:>
אם יש נטישה בעבר, אז - - -

<משה נקש:>
זה לא תנאי הסף. למרות שאני לא מבקש את רשותם של חברי הוועדה ושל יושבת ראש הוועדה, אבל אני אתן לכם הצצה לאיך שאנחנו רואים את זה באמת מבפנים ואנחנו רואים וקוראים כל בקשה ובקשה, שוב, שעומדת בתנאי הסף. את רוצה לדעת מה הם תנאי הסף לפני כן? עובד זר שאושר בעבר, או נדחה בעבר, שניתנה החלטה לגביו בעבר על ידי השר, אי אפשר להגיש אותו פעם נוספת לוועדה. דרך אגב, יש לזה רציונל, הרציונל של זה שאם הוגשה עבורו בקשה, וזה מתחבר למי שהוגשה עבורו בקשה אפילו אם לא התקבלה החלטה, הרציונל הוא - - -

<קריאה:>
הוועדה נועדה לתת את המענה למטופל, לא לעובד.

<קארין אלהרר:>
אל תהיו הפרשנים שלו, אני לא שומעת אותו. 

<משה נקש:>
הרציונל הוא שהוועדה הזאת בוחנת בין היתר את הקשר המשמעותי ושהניתוק שלו יגרום לפגיעה במטופל ואם יש קשר של עובד זר עם מטופל סיעודי ואז מגישים בקשה, ובאים להגיש עכשיו בקשה על מישהו אחר, זאת אומרת שהקשר הזה ניתק, אין פה רצון להעביר את העובד, 'יאללה, צור קשר עם מישהו חדש', ואחרי זה עם עוד מישהו חדש ועוד מישהו חדש ואין לזה סוף. 

<קריאה:>
אבל אם הוא עובד טוב? 

<משה נקש:>
גם אם הוא עובד טוב, העובד מגיע לישראל לעבוד 5 שנים, זה נקבע בחוק, יש פה חריג לחוק, יש שני חריגים. החריג הראשון אומר שאם אתה ממשיך עם אותו מטופל, אתה ממשיך איתו עד 120. יש חריג נוסף שזו הוועדה ההומניטארית. 

<מיכל רוזין:>
ואם מישהו מת, אני מכירה סיפור כזה שכתבו לי, ואחרי חודשיים גם מי שהוא עבר אליו מת, ואז לקחה אותו מישהי שלישית והגישה, אמרו 'סליחה, הוא כבר לא יכול לעמוד בתנאי הסף'. 

<משה נקש:>
עוד פעם, לא הבנתי את הסיטואציה. 

<קריאה:>
לא צריך להיות תנאי סף, צריך להיות הומני, זה הכול. 

<מיכל רוזין:>
היא עבדה אצל אישה קשישה, אחרי שלוש שנים הקשישה נפטרה ואז היא עברה לעבוד אצל מישהי אחרת והגישו בקשה מיוחדת שהיא תעבור לעבוד אצלה. עברה לעבוד ואחרי חודשיים מה לעשות, הקשישה החדשה נפטרה ואז אחותה אמרה 'אני רוצה אותה אליי', הגישו בקשה, אמרו 'אי אפשר'. אבל זה לא כי היא עובדת לא טובה. כי ההיא מתה, מה לעשות? 

<משה נקש:>
יש לכם את הפסיקה של בית המשפט לגבי שהות של עובדים זרים. אין לזה סוף. בואו תגידו לנו, המחוקקים, אין הגבלה, כל עובד זר שהוא טוב אפשר לעבוד בלי הגבלה, אנחנו נעשה את זה. זה לפתחכם. 

<קארין אלהרר:>
משה, זה לא מה שאומרים. 

<משה נקש:>
זו המשמעות של הדברים. 

<קארין אלהרר:>
לא, זה לא - - -

<היו"ר שמעון אוחיון:>
משה, תעצור רגע. אני מבקש, אנחנו לא נפתור את כל הבעיות ואת כל הסיטואציות ואת כל המקרים היום. לא נפתור. יש פה הזדמנות, יש פה נציגים, שמענו מגוון של טענות ותלונות שהן ענייניות בדברים הללו. אני בוודאי כחבר ועדה לומד מקרוב פעם ראשונה, אני מודה, בנקודה הזאת וכדי שאנחנו נוכל לפחות להתקדם עם משהו, סימנו לנו כמה דברים שבוודאי כחברי ועדה ננסה למצוא להם את הפתרון. משה פה בא לתת תשובות על פי הנהלים שהוא מופקד עליהם. אל תבואו אליו בכל הטענות, הוא יכול לכל היותר לשמוע אתכם, לקחת את זה - - -

<קריאה:>
זה לא אישי. 

<היו"ר שמעון אוחיון:>
נכון. העלינו גם טענות אחרות, אנחנו פתחנו את הישיבה גם עם טענות אחרות ועוד לא הספקנו - - -

<קריאה:>
ביטוח לאומי גם פה. 

<היו"ר שמעון אוחיון:>
נכון ואני רוצה לשמוע בהזדמנות זאת לפחות את התשובות של משרד הרווחה והביטוח הלאומי. סיים במשפט אחד, משה. 

<משה נקש:>
אני לא רוצה עוד פעם לפתוח. אני אומר עוד פעם, אנחנו עובדים ויש לנו חוקים שחלים עלינו ולפעמים אין מה לעשות, צריך לדחות את הבקשות ותשובה שלילית לפעמים היא גם תשובה, אין מה לעשות. 

<שלום קוטשר:>
למה אין אפשרות לערר בוועדה הומניטארית? 

<משה נקש:>
אני לא אכנס לנימוקים משפטיים, אבל ועדה בדרך כלל לא יכולה לדון בעצמה על החלטה שלה, או המלצה שלה, לצורך העניין. יש בית הדין לעררים שהוא ייעודי לנושא הזה של זרים. 

<היו"ר שמעון אוחיון:>
תודה רבה, משה. אני רוצה להעביר את רשות הדיבור. בבקשה, שמך עוד פעם. 

<שלמה אלישר:>
שלומי אלישר, מנהל אגף השיקום במשרד הרווחה. אני רוצה להתייחס לשלוש נקודות שעלו כאן, הנושא של גמלת טיפול אישי סיעודי, הנושא השני זה נושא של שירותי שיקום קהילתיים, כתמיכה לאנשים בעיקר עם נכויות קשות בקהילה והנושא השלישי זה הנושא של היערכות אגף השיקום ומשרד הרווחה לשעת חירום בהיבט של הנקודה שמקודם עלתה. 

אז קודם כל לגבי הנושא של גמלת טיפול אישי סיעודי, אני רוצה להזכיר לאנשים שבחורף 2002, בשביתת הנכים הגדולה, היה משא ומתן שהתקיים בין ארגוני הנכים לבין הממשלה לצורך הגדלת גמלת שר"מ, שירותים מיוחדים לנכים, שבאמצעותה מממנים את העלות של עובדים זרים. אז המוסד לביטוח לאומי, בגלל השלכות רוחב מאוד מאוד גדולות, החליט בעצה אחת עם השר שלנו וראש הממשלה אז שניהל גם את המשא ומתן מול ארגוני הנכים, לתת גמלת טיפול אישי סיעודי באמצעותנו.

 אני רוצה להזכיר שאנחנו למעשה אמונים על פיתוח שירותי שיקום, תחום העבודה הסוציאלית שיקומית ולא גוף שנותן קצבאות, אבל אנחנו לקחנו את זה על עצמנו. היום אנחנו מממנים 1,100 שקל לחודש גמלת טיפול אישי סיעודי לארבע קבוצות נכים. זה אנשים עם נכויות פיזיות קשות, שהם עומדים באחד מארבעת הקריטריונים, אלה אנשים שחיים לבד בקהילה, שיש להם את שלוש הגמלאות, גמלת שר"מ, גמלת שירותים מיוחדים, קצבת נכות וקצבת ניידות והם חיים לבד בקהילה, או שישנם במשפחה שני אנשים שעומדים בקריטריונים האלה, שהם אחים או חברי משפחה שעומדים בקריטריונים, שני נכים או יותר. קבוצה שלישית זה אם חד הורית שחיה לבד בקהילה ושיש לה בן נכה שעומד בקריטריונים האלה, ו/או למשפחה שבה שני בני הזוג הם מעל 55 ושיש להם אדם עם נכות שעומד בקריטריונים האלה. 

<היו"ר שמעון אוחיון:>
אני אפסיק אותך בקטע הזה. אתה שמעת את הטענות, גם אני שמעתי אותן, ואת העלויות. אני מבין שאתם הוספתם עוד 1,100 שקלים לאותה קצבה, אתם מדברים על תוספת ייחודית. 

<שלמה אלישר:>
לא אנחנו, אני רוצה להבהיר. 

<היו"ר שמעון אוחיון:>
אבל זה דרכך. 

<קריאה:>
אבל מדוע הורידו לה את ה-500 שקל? 

<היו"ר שמעון אוחיון:>
במכלול של כל ההוצאות אתה רואה - - -

<שלמה אלישר:>
אני רוצה רק לסיים. זה בעצם היה ההסכם שנחתם בין הממשלה לבין ארגוני הנכים. הם העבירו את זה לאגף השיקום, ביקשו מאיתנו להיות הגוף המבצע. גובה הגמלה שאנחנו נותנים, שהיא בעצם משלימה את השר"מ, זה לא נקבע על ידי אגף השיקום, היא נקבעה במשא ומתן בין ארגוני הנכים לבין הממשלה. 

<קארין אלהרר:>
זה בתע"ס? זה נכים קשים? זה תקצוב נכים קשים בקהילה? 

<שלמה אלישר:>
נכון, זה מופיע בתע"ס, זו גמלת טיפול אישי סיעודי. אנחנו מממנים היום בערך כ-400 אנשים שעומדים בקריטריונים האלה, עם נכות מאוד קשה, צריך לומר, כשיש לנו למעשה רשימות המתנה ואנחנו בגירעון של מיליון וחצי שקל. זה לא מעוגן בחקיקה. 

<היו"ר שמעון אוחיון:>
אגף השיקום מממן קבוצות אחרות חוץ מזה? כלומר הוא מקבל - - - 

<שלמה אלישר:>
בנוסף לזה במאי 2012 הייתה שביתה נוספת ואז הייתה חתימה על הסכם נוסף, מה-1 במאי 2012, שבו ניתנה גמלת טיפול אישי סיעודי לנכים מונשמים, שבהם למעשה נקבעו קריטריונים כדלקמן, נקבע שלכל מי שיש לו שלוש קצבאות, אבל גמלת שר"מ 175%, לבוגרים, לילדים זה מספיק גמלת ילד נכה, ושהוא מונשם, גם ילדים וגם בוגרים. אלה היו הקריטריונים. אנחנו מטפלים היום ב-170 אנשים כאלה, ואני מקווה שלא יתווספו, בנוסף ל-400, ולמעשה גם פה בנקודה הזאת התקציב נגמר. 

<שמחה בניטה:>
היא הייתה מקבלת בהתחלה כנכה לבד ועכשיו היא הצטרפה לניתוח הזה, אז הוא הוריד לה את הקצבה ההיא ונתן לה את זה. 

<היו"ר שמעון אוחיון:>
ד"ר אלישר, אתה תגיד שאתה לא נוגע לקיצוץ ההוא. מה שיש לך זה מה שאתה מופקד עליו. 

<שלמה אלישר:>
נכון, זה לא נוגע אליי. 

<היו"ר שמעון אוחיון:>
מזה חששתי. שהקיצוץ הוא לא נוגע אליו. מה שהוא קיבל והוא מופקד עליו במסגרת אגף השיקום הוא דואג להעביר ולפקח. 

<שמחה בניטה:>
אבל היא קיבלה 1,600, היא קיבלה מ-2002 עד 2012 1,600, אחר כך עשו לה ניתוח לפני שנה. 

<שלמה אלישר:>
אני רוצה לומר דבר נוסף. קיבלנו תוספת של חצי מיליון שקל לשנת 2015, כדי להוסיף לגמלת הטיפול אישי סיעודי כשיש לנו גירעון של 2 מיליון שקל. אני מניח שהשר שמקדם עכשיו - - -

<יהודה דורון:>
אני לא מבין למה הדיון הזה מתקיים בלי נציג אוצר, שהיה צריך לתת תשובות לכל הנושאים האלה. 

<שלמה אלישר:>
השר שלנו, השר מאיר כהן, שעכשיו מקדם את החקיקה עבור אוכלוסיית אגף השיקום, וחברת הכנסת קארין בוודאי תומכת ומסייעת, אני מקווה שהנושא הזה יכוסה בחקיקה ואז למעשה לא תהיה כאן בעיה. 

<קארין אלהרר:>
זה יהיה בחקיקה ראשית ו - - -

<שלמה אלישר:>
זה יעוגן בחקיקה וזה יהיה מחויב המציאות. 

<קארין אלהרר:>
ולא יהיה מצב גירעוני. 

<אבנר עורקבי:>
מה אתה רוצה להגיד, שכולם יקבלו? 

<שלמה אלישר:>
אני אומר שעל פי הקריטריונים שנקבעו עד כה, הם יעוגנו בחוק וכל מי שעומד בקריטריונים יקבל. 

<אבנר עורקבי:>
כולם יקבלו? כי יש כאלה אצלי שלא מקבלים. אמהות חד הוריות לילד נכה. 

<קארין אלהרר:>
אבנר, זו בכלל לא הסיטואציה. 

<היו"ר שמעון אוחיון:>
בואו נשמע את נציגי הביטוח הלאומי. 

<מיכל רוזין:>
כן, חשוב ביותר, כי אנחנו התעקשנו שהם יבואו והם הגיעו. 

<שלמה אלישר:>
לגבי הנושא השני, של שירותי שיקום, עלתה כאן טענה והיא בהחלט מוצדקת. יש לנו בסך הכול שבעה מרכזי יום לנכים קשים שמבקרים בהם כרגע שמונה שעות ביום, בסך הכול 170 אנשים עם מוגבלות פיזית קשה. הוצאנו מכרז לעוד שבעה, כאשר עשינו המרה תקציבית מתחום הטיפול החוץ ביתי, ממעונות, הוסטלים ומערכי דיור מוגן לדיור קהילתי, כדי לאפשר לאנשים שחיים בקהילה להגיע למרכז יום לנכים קשים למשך שמונה שעות, כדי שהם לא יצטרכו להגיע למסגרות חוץ ביתיות. זה נעשה מתוך תקציבים של אגף השיקום. שוב פעם, הנושא התקציבי כאן הוא נושא מאוד קריטי. 

אנחנו פיתחנו 23 קהילות תומכות לנכים, שזה גם דבר שלמעשה בא לתת מענה באמצעות עובדת סוציאלית, לחצן מצוקה של 24 שעות ביממה שעובד וזה מתייחס בהחלט לכל מה שנאמר קודם לכן לגבי הנושא של מצבי חירום. אני חושב שהנושא של המלחמה האחרונה שהייתה בדרום, אנחנו קיבלנו הרבה מאוד שבחים על עבודה מאוד מאוד אינטנסיבית מאשקלון ודרומה עד לעוטף עזה, כל היישובים של עוטף עזה, בכל מה שקשור לנושא של טיפול באנשים עם נכויות קשות, נכים בודדים, עיוורים בודדים וכן הלאה. 

הנושא של תומך קהילתי הולך ומקבל יותר ויותר - - -

<מיכל רוזין:>
אנחנו קצת מרחיבים את הדיון - - -

<שלמה אלישר:>
לא, כי נאמר כאן שיש אנשים שננטשו לגמרי, שהעובדים הזרים פשוט נטשו אותם ולא היה תומך שייתן להם - - -

<היו"ר שמעון אוחיון:>
אני מודה לך, ד"ר אלישר. 

<מיכל רוזין:>
רציתם שביטוח לאומי ידברו. 

<יהודה דורון:>
היה 1,100 שקל שהיה צריך להינתן לנכים על ידי ביטוח לאומי, משום מה נתנו את זה חד פעמי בלבד. את היית בדיון. 

<איילת כהן קלאוזנר:>
אני אנסה בקצרה להסביר איפה קצבת שירותים מיוחדים נכנסת, כי אנחנו מדברים על אנשים בגיל עבודה. המטרה של קצבת שירותים מיוחדים, שהיא ניתנת מעבר לקצבת הנכות על אובדן כושר עבודה ומעבר לקצבת ניידות על ניידות מחוץ לבית, זה לאנשים בגיל עבודה שצריכים עזרה בפעולות היום יום. זה בכסף, בניגוד לסיעוד, למי שלא יודע, ולא מותנה בהעסקה של עובד זר, או בהעסקה של מישהו בכלל. היום קצבת שירותים מיוחדים בפועל המקסימלית, בגלל הגדלה לגמלת מוגבלות קשה, מגיעה ל-217%. רק לפרופורציות, גמלת סיעוד מגיעה ל-168% מסכום בסיסי שלפיו ביטוח לאומי מחשב את הקצבאות. 

<מיכל רוזין:>
כמה זה אומר בכסף? 

<איילת כהן קלאוזנר:>
זה אומר 4,761 שקלים. אני כן רוצה להגיד בהקשר הזה, זה גם מתחבר למה שדורון אמר, שבקצבת שירותים מיוחדים היו הרבה שינויים בשנים האחרונות, אנחנו קודם כל התחלנו תשלום קצבה לנכים הקשים 60 ימים מוקדם יותר, היה פיצוי חד פעמי בעקבות טענות על שינויים בהעסקה של עובדים זרים שעשו איזה שהיא בדיקה והיה הסכם באישור כמובן של משרד האוצר, שביטוח לאומי שילם תשלום חד פעמי. 

<קריאה:>
לעג לרש. 

<איילת כהן קלאוזנר:>
זה היה הסכם מיוחד וזה מעבר לעדכוני הקצבאות שנעשים כחוק בדרך כלל בזמן האחרון, כשהמדדים נמוכים, כל ינואר. היה לנו בשנה האחרונה תיקון של ה-IADL, שהגדיל מאוד בעלות של 110 מיליון שקלים את הסכומים ואת גובה הקצבאות שמשולמות, כך שזו לא קצבה שנשארת במקום. כל זה בתוך ענף שהוא ענף גירעוני. כרגע להגדיל עוד, זה כן נושא שעלה לפני כמה שנים, קודם כל חשוב לי לומר שמבדיקה שעשינו אחוז מקבלי קצבת שר"מ שמעסיקים עובד זר ומעסיקים שני עובדים זרים הוא לא גדול. זה לא אומר כלום - - -

<מיכל רוזין:>
כמה? 

<איילת כהן קלאוזנר:>
על שני עובדים זרים אני יודעת על 2013, מתוך נתונים שאז היו בערך 37,000 מקבלי שר"מ, אנחנו היום ב-38,000, היו 5,296 מעסיקים עובדים זרים, מתוכם 270 שמעסיקים שני עובדים זרים. 

<מיכל רוזין:>
270 מעסיקים שניים? 

<איילת כהן קלאוזנר:>
נכון לשנת 2013. 

<קארין אלהרר:>
וכמה מעסיקים אחד? 

<איילת כהן קלאוזנר:>
כ-5,300. בגדול זה פחות מ-10%.  

<קארין אלהרר:>
השאלה האם עשיתם חלוקה, הרי שר"מ זה 50%, 100% ו-175%. תדברי איתי רק ב-175% כמה מעסיקים עובד סיעודי וכמה מקבלים גמלה. 

<איילת כהן קלאוזנר:>
יש את זה במחקר. זה במקרה נתון שלא רלוונטי לנו להחלטה, אבל כן - - -

<קארין אלהרר:>
לא, לנו הוא רלוונטי כוועדה. 

<איילת כהן קלאוזנר:>
אנחנו נדאג לכם לחלוקה לפי אחוזי גמלה. מתוך 175% סך הכול מתוך 4,000 3,000 העסיקו עובד זר. אני אבדוק את זה, אבל אחוז גבוה יותר בקרב ה-175%. זה לא תנאי לקצבה, אנחנו לא בודקים את זה, זה היה רק נתון שבדקנו כדי להבין מה עושים עם הקצבה. 

<קארין אלהרר:>
אז אני רוצה לשים משהו על השולחן, אדוני היושב ראש ומיכל. זה נכון שיש יותר מקבלי קצבאות שר"מ, אבל לא כל מקבלי קצבאות השר"מ נמצאים באותו מצב. בודקים חמש פעולות יום יום, יש כאלה שלא מסוגלים לעשות אף אחת מן החמש ויש כאלה שמסוגלים לעשות בסיוע קל אפילו את חמש הפעולות ועדיין זכאים לשר"מ. אני חושבת שאנחנו צריכים לצמצם את עיקר המחלוקת בינינו לבין האוצר, ביטוח לאומי, משרד הרווחה וכו', ולבוא ולהגיד ביושר שאנחנו מדברים רק על האוכלוסייה הקשה ביותר, על אלה שמעסיקים לפחות עובד סיעודי זר אחד ובוודאי שאנחנו מדברים על אלה שמעסיקים שניים, שזה באמת בקצבה המשתלמת, היא קצבה ראויה וטובה, אבל היא לא ראויה כשמדברים על העלויות. הצד השני לא מתאזן. זה נכון, אני מודעת למה שכתוב בחקיקה, שכתבו שזה לא אמור לממן, זה לסייע בהעסקת עובד סיעודי, אבל ברור לכולם, כששוק התעסוקה של אנשים עם מוגבלויות הוא כל כך מצומצם, אין אנשים עם מוגבלויות שהם משולבים, בטח לא ברמה הראויה, אז כל מקורות ההכנסה שלהם הם קצבאות הביטוח הלאומי וכשזה המצב אי אפשר באמת לישון בשקט ולהגיד 'בסדר, זה אמור רק לסייע'. 

<מיכל רוזין:>
אז עוד דבר אחד ואנחנו נסכם. אנחנו חייבים לסכם. 

<איילת כהן קלאוזנר:>
רק לתקן משפט אחד, נתוני 2012, מתוך 8,300 בערך שקיבלו את המקסימלי, 3,050 העסיקו עובד זר. זה בהקשר הזה. אם כבר קארין דיברה ודיברו פה על האוכלוסייה של הילדים, מבחינתנו בתעדוף, במצב של אין תקציב, ובאמת אין פה נציג של האוצר, מה שאנחנו רואים מול העיניים כדחוף יותר כרגע זה הגדלת הקצבה לילדים הנכים הקשים ואנחנו מאוד מקווים שזה יעבור בקרוב. 

<מיכל רוזין:>
אנחנו נעשה על זה דיון. 

<קריאה:>
גם לילדים וגם לבוגרים. 

<היו"ר שמעון אוחיון:>
הגב' קלאוזנר, רק תתקני אותי, כי אני מחזיק נייר. נאמר לפי נתוני המוסד לביטוח לאומי לחודש דצמבר 2013, את דיברת על 8,000, של מקבלי שר"מ שהעסיקו עובד זר. 

<איילת כהן קלאוזנר:>
נתוני 2012, אנחנו עלינו בצורה דרמטית - - - 

<מיכל רוזין:>
3,050 מתוך 8,300, היא אמרה. 

<היו"ר שמעון אוחיון:>
אז זה בסדר. אז המספר עלה ל-5,200. 

<איילת כהן קלאוזנר:>
אני מניחה שהיום המספר גבוה יותר, גם במקבלים וגם במעסיקים. 

<היו"ר שמעון אוחיון:>
אז אני מודה באמת לכולם ואני מודה גם למיכל. אני רוצה להעביר בחזרה את רשות הדיבור ליושבת ראש הוועדה שהיא תסכם. ביחד הקשבנו, האזנו לכל הבעיות, אני שמח שגם קארין הצטרפה, וביחד נשב לראות מה אנחנו יכולים להוביל לכיוון קצת יותר מעשי, מה נוכל לעשות ואם צריך עוד ישיבה, בוודאי נצטרך עוד ישיבה, את זה נשאיר בידיים של מיכל. 

(היו"ר מיכל רוזין)

<היו"ר מיכל רוזין:>
תודה רבה. קודם כל אני רוצה ממש להודות לחבר הכנסת אוחיון, עזרת לי מאוד היום ואני גם חושבת שהנושא הזה מאוד קרוב ללבך והיה לי חשוב שתנהל את הישיבה וטוב שכך. 

אני רוצה להגיד משפט פתיחה מאוד מאוד קצר, כי אנחנו באמת כבר בשלב הסיכום. היום מול שר הרווחה הראיתי איך הנתונים של הפערים והעוני וההשוואה של ישראל ל-OECD, גם ועדת אלאלוף הציגה את זה, להראות שהבעיה העיקרית או ההבדל הגדול שנוצר שבגללו יש כאלה פערים אצלנו ושיעורי עוני כל כך גדולים, במיוחד דרך אגב ילדים וכדומה, אחת הסיבות העיקריות היא תקציבי ההעברות, שזה הקצבאות. בעצם אין מספיק תשלומי רווחה שיצרו את האיזונים בין קבוצות האוכלוסייה ובוודאי שקבוצה מוחלשת של נכים שזקוקים לסיוע הזה היא בראש ובראשונה. 

אני מסכמת ואני מקווה שזה מקובל על חבריי פה, חברי הכנסת. קודם כל הוועדה תפנה לאוצר, לאחר קבלת הנתונים העדכניים מהביטוח הלאומי, כפי שביקשה חברת הכנסת קארין אלהרר, לגבי המעסיקים מתוך השר"מ, כמה מעסיקים לפחות עובד סיעודי אחד, כמה - - -

<איילת כהן קלאוזנר:>
זה במשרד הפנים. אלה לא נתונים שיש בידינו. 

<היו"ר מיכל רוזין:>
אוקיי, הפנים והביטוח הלאומי - - -

<משה נקש:>
לא התמ"ת ולא הפנים. כמה מעסיקים עובדים זרים זה אנחנו, זה רשות האוכלוסין. 

<היו"ר מיכל רוזין:>
נכון, אבל כמה זכאים? 

<משה נקש:>
כמה זכאים ביטוח לאומי יודע. ויש להם, דרך אגב, את הנתונים שלנו שהם יכולים להצליב. 

<היו"ר מיכל רוזין:>
וכמובן ילדים. תנו לנו את כל הנתונים כדי שנוכל לבוא - - - אנחנו רוצים כמה שיותר נתונים, כי צודקת קארין, כשאתה מבקש את הכול ולכולם מגיע אתה לא מקבל. כשבסופו של דבר אתה בא ואומר קבוצת הקצה הזאת צריכה עכשיו סיוע דחוף וצריך להגדיל את הקצבה להם. אחר כך נמשיך, אנחנו לא מבטיחים לא להיאבק גם בשביל השאר, אבל קודם כל בואו ניאבק לאוכלוסיות שזקוקות לכך בראש ובראשונה. זה דבר ראשון. אנחנו נפנה ביחד, אחרי שיהיה לנו את כל המידע, וניעזר בממ"מ (מחלקת מחקר ומידע של הכנסת) על מנת לחשב את הדברים בנושא גמלת טיפול אישי סיעודי, נפנה בעניין הזה לאוצר. 

לגבי התקנות הגיאוגרפיות, ועדת החריגים. אנחנו מבקשים לקבל בהקדם גם את פרסום הנהלים ואני חושבת שצריך לשקול מחדש את התנאים של הגשת הבקשה, בטח לפני העסקת העובד הזר. אני חושבת שאנחנו צריכים לקיים פה ועדה נוספת לגבי התקנות. אנחנו קיימנו פה עם סגנית השרה, רק כשהיא אישרה את התקנות בוועדת הפנים ואז היא הציגה אותן, אנחנו שמונה חודשים אחרים - - -

<קארין אלהרר:>
וכבר מקבלים הרבה פניות. 

<היו"ר מיכל רוזין:>
יש הרבה בעיות. בואו נשמע, אנחנו לומדים מהדברים האלה, זה לא תורה מסיני. אני גם מאמינה שגם תורה מסיני אפשר לשנות, יש רפורמים וכדומה. 

<שמעון אוחיון:>
ללמוד אותה בשלבים. אל תשני אותה, אבל תלמדי אותה בשלבים. 

<היו"ר מיכל רוזין:>
סליחה, ידעתי שאני אסתבך. אבל בוודאי תקנות, שאינן תורה מסיני, ובוודאי חוקים שנעשו בידי אדם, אפשר לבחון את עצמנו ולבדוק האם הם נותנים מענה. הרי הם נוצרו למשהו מסוים, ואם בסופו של דבר מגיע אדם ואומר 'אני, בגלל התקנות שבאו להגן עליי נפגע', אז אנחנו צריכים לבדוק ולראות איך אנחנו מוצאים את החריג. 

הדבר הנוסף שאנחנו נדון בו גם זה הוועדה ההומניטארית. בפעם האחרונה שדנו התקבלה ההחלטה החשובה והנכונה להכשיר, להלבין, איך שאתה רוצה לקרוא לזה, את אותם 5,000, אמרנו שניפגש שוב כדי לשמוע מה קורה עם המכסה, את מי מאשרים, מי לא מאשרים. גם בעניין של תנאי הסף, צריך לבדוק, כמו שנתתי את הסיפור של עובדת זרה שלא באשמתה, מה לעשות, מתה ואחריה מתה אישה ובאמת היא עובדת טובה ואנחנו רוצים שהיא תישאר פה והיא נופלת רק בגלל שאנחנו חושדים אוטומטית שהיא עזבה את המעסיקים שלה. 

הדבר האחרון זה הנושא של מאגר עובדים חליפיים. בית המשפט קבע, הוא נתן לכם את האופציה להביא לפה אנשים עם ויזה כללית, או להשאיר אנשים שסיימו את העובדה ושיוכלו להיות עובדים חליפיים. משום מה המאגרים האלה זה משהו נעלם, משום מה האזרחים לא יודעים שהם יכולים להשתמש במאגרים האלה. בואו נדבר על זה. 

<קריאה:>
אין במאגר. 

<היו"ר מיכל רוזין:>
אז אנחנו צריכים לדבר על זה עם הלשכות ולראות איך אנחנו מוצאים פתרון לזה, כי זה אומר גם להחלפת העובדים וגם לשבתות. 

<קריאה:>
גם ביציאה לחופש. 

<היו"ר מיכל רוזין:>
מגיע לעובד הזר גם חופש, גם אם בחופש הזה הוא בוחר לעבוד לא יודעת במה. 

<קריאה:>
לא, הוא נסע לחוץ לארץ לבקר את אמא שלו, אז מה עושה אותו נכה? 

<היו"ר מיכל רוזין:>
בסדר, גם נכון, אבל בוודאי שהם זכאים לחופש ולימי מנוחה וגם לנסוע לבקר את ילדיהם וכדומה וצריך שיהיו פה מאגרים, כי אחרת אנחנו כל הזמן מעמידים את אוכלוסיית הנכים, תסלחו לי, מול העובדים הזרים וזה החטא שלנו ויותר מזה, אנחנו הופכים אותם למעסיקים שצריכים להעסיק רואה חשבון ועורך דין והכול כדי לנהל את העסק הזה, כאשר הם בעצם אלה שמטופלים. 

תודה. אנחנו נמשיך לדון. 

<הישיבה ננעלה בשעה 15:05.>

